text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Kuchita sanji na ŵanthu ŵaheni yayi (1)
-
Nyumba yikuzengeka na vinjeru (3)
-
Munthu murunji wangawa, kweni wakuwuka (16)
-
Kuwezgera chara (29)
-
Ukavu ukwiza chifukwa cha kutemwa tulo (33, 34)
24 Ungachitanga sanji chara na ŵanthu ŵaheni,
Ungadokeranga chara kuŵa nawo pamoza,+
2 Pakuti mitima yawo yikughanaghana nkhaza,
Ndipo milomo yawo yikuyowoya vyakusuzga pera.
3 Nyumba yikuzengeka na vinjeru,+
Ndipo yikukhozgeka na umanyi.
4 Chifukwa cha kumanya vinthu, vipinda vyake vikuzuzgika
Na mtundu wose wa usambazi wakuzirwa na wakukondweska.+
5 Munthu wavinjeru ngwankhongono,+
Ndipo munthu wakusazgirako nkhongono zake chifukwa cha kumanya vinthu.
6 Na fundo zavinjeru urwenge nkhondo yako,+
Ndipo mu ŵakupeleka fundo ŵanandi muli chiponosko.+
7 Vinjeru vyeneko vili kutali chomene na chindere.+
Walije chakuyowoya mu chipata cha msumba.
8 Uyo wakwata viheni
Wachemekenge kuti wachiŵembu.+
9 Maghanoghano ghauchindere nkhwananga,
Ndipo ŵanthu ŵakunyanyara munthu wakugoska.+
10 Usange ukulopwa mu zuŵa la soka,
Nkhongono zako ziŵenge zichoko.
11 Thaska awo ŵakutolekera ku nyifwa,
Wezgako awo ŵakupenthyapenthya kuya kukakomeka.+
12 Usange mukuti: “Ichi tikachimanya chara,”
Asi uyo wakusanda mitima wakuchimanya?+
Enya, uyo wakukuwona wakumanya
Ndipo wamuwezgerenge munthu waliyose kuyana na mulimo wake.+
13 Mwana wane, uryenge uchi, pakuti nguwemi.
Uchi wakufuma ku chisa ukunong’omera mu mulomo.
14 Mwakuyana waka, umanye kuti vinjeru ni viwemi kwa iwe.+
Usange wavisanga, ukhazgenge viwemi munthazi
Ndipo chigomezgo chako chidumulikenge chara.+
15 Ungajoŵeleranga nga ni muheni pafupi na nyumba ya murunji chara.
Ungabwanganduranga yayi malo ghake ghakupumulirapo.
16 Pakuti murunji wangawa kankhondi na kaŵiri ndipo wawukengeso,+
Kweni muheni wakhuŵarenge na soka.+
17 Para mulwani wako wawa, ungasekeleranga chara,
Ndipo para wakhuŵara, mtima wako ungakondwanga chara.+
18 Chifukwa Yehova wawonenge, na kukwiya,
Ndipo wawezgengeko ukali wake kwa iyo.+
19 Ungakwiyanga chifukwa cha ŵanthu ŵaheni chara.
Ungachitiranga sanji ŵabendezi chara,
20 Pakuti muheni waliyose walije kawemi munthazi.+
Nyali ya muheni yizimwikenge.+
21 Mwana wane, wopenge Yehova na themba.+
Ungendezgananga na ŵamtafu chara,+
22 Pakuti soka lawo lizenge mwamabuchi.+
Ni njani wakumanya pharanyiko ilo wose ŵaŵiri ŵizenge nalo pa iwo?+
23 Mazgu agha nagho nga ŵavinjeru:
Ntchiwemi yayi kutemwera pakweruzga.+
24 Yose uyo wakuyowoya kwa muheni kuti: “Ndiwe murunji,”+
Watembekenge na ŵanthu ndipo mitundu yimutinkhenge.
25 Kweni awo ŵakumuchenya, vinthu viŵayenderenge makora,+
Vitumbiko viwemi vizenge pa iwo.+
26 Ŵanthu ŵafyofyonthenge milomo ya uyo wakuzgora mwaunenesko.+
27 Nozga makora mulimo wako kuwaro, ndipo nozga vyose vya mu munda.
Kufuma apo, uzenge nyumba yako.
28 Ungaŵanga kaboni chara kususka mzengezgani wako kwambura chifukwa.+
Milomo yako ungapusikiranga ŵanji yayi.+
29 Uleke kuyowoya kuti: “Ivyo wanichitira ndivyo nane nimuchitirenge.
Nimuwezgerenge ivyo wachita.”+
30 Nkhajumpha pafupi na munda wa mukata,+
Pafupi na munda wa mpheska wa munthu wambura mahara.
31 Kweni nkhawona waka thondo skuu.
Nkhunga zikataŵa munda wose,
Ndipo linga lake lamalibwe likawa.+
32 Nkhachiwona na kuchiŵika mu mtima.
Nkhalaŵiska na kusambirapo kuti:
33 Na tulo tuchoko waka, kusiwa kuchoko waka,
Kupinda mawoko na kugona,
34 Ukavu wizenge pa iwe nga ni munkhungu,
Kusoŵerwa kwizenge nga ni munthu uyo wali na vilwero.+
Tumizgani
Tumizgani
Zintharika 24
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=20&Chapter=24&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D20%26Chapter%3D24%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Mozesi na Aroni pamaso pa Farawo (1-5)
-
Ŵanthu ŵakulutilira kuyuzgika (6-18)
-
Israyeli wakususka Mozesi na Aroni (19-23)
5 Pamasinda, Mozesi na Aroni ŵakaluta kwa Farawo na kumuphalira kuti: “Yehova Chiuta wa Israyeli wakuti, ‘Zomerezga ŵanthu ŵane kuti ŵalute mu mapopa ŵakanichitire chiphikiro.’”
2 Kweni Farawo wakati: “Kasi Yehova ni njani+ kuti nipulikire mazgu ghake na kuzomerezga Israyeli kuti walutenge?+ Yehova nkhumumanya chara napachoko pose, nakutiso nizomerenge chara kuti Israyeli walute.”+
3 Kweni iwo ŵakati: “Chiuta wa Ŵahebere wayowoya nase. Taŵeya, tikukhumba kwenda ulendo wa mazuŵa ghatatu kuya ku mapopa kuti tikapeleke sembe kwa Yehova Chiuta withu.+ Para tingaleka, mbwenu watikomenge na nthenda panji lupanga.”
4 Themba la Eguputo likati kwa iwo: “Chifukwa wuli iwe Mozesi na Aroni mukuwuskako ŵanthu ku ntchito yawo? Welerani ku mulimo winu!”+
5 Farawo wakatiso: “Wonani, ŵanthu aŵa mbanandi chomene mu charu ndipo imwe mukukhumba kuŵapumuzga mulimo wawo.”
6 Mu zuŵa lenelira, Farawo wakaphalira ŵalaŵiliri ŵa ŵazga na ŵakapitawo kuti:
7 “Ŵanthu aŵa mungaŵapangaso utheka wakuwumbira njerwa chara.+ Ŵalekani ŵakatorenge ŵekha utheka.
8 Kweni mukwenera nipera kuŵawumbiska njerwa zose nga umo ŵakawumbiranga kale. Mungachepeskangako chara chifukwa mbakata. Lekani ŵakulira kuti, ‘Tikukhumba kuluta, tikukhumba kukapeleka sembe kwa Chiuta withu!’
9 Ŵanyekezgani na mulimo ndipo mungaŵapumuzganga yayi, mwakuti ŵaleke kupulikira mautesi.”
10 Ntheura ŵalaŵiliri ŵa ŵazga+ na ŵakapitawo ŵawo ŵakafumako kwa Farawo ndipo ŵakaphalira ŵanthu kuti: “Farawo wayowoya kuti, ‘Nimupaningiso utheka chara.
11 Lutani mukapenje mwekha utheka kulikose uko mungakawusanga, kweni mulimo winu uchepengeko chara napachoko pose.’”
12 Penepapo ŵanthu ŵakambininikira mu charu chose cha Eguputo kukapenja mapekesi kuti ndigho ghaŵe nga mbutheka.
13 Ŵalaŵiliri ŵa ŵazga ŵakalutilira kuŵachichizga kuti: “Waliyose wakwenera kufiska mulimo wake zuŵa lililose, nga umo mukachitiranga apo mukapikanga utheka.”
14 Kweniso ŵalaŵiliri ŵa ŵazga ŵa Farawo ŵakatimba ŵakapitawo ŵa Ŵaisrayeli awo iwo ŵakaŵimika.+ Ŵakaŵafumba kuti: “Chifukwa wuli mayiro na muhanya uno mundafiske njerwa izo mukwenera kuwumba?”
15 Ntheura ŵakapitawo ŵa Ŵaisrayeli ŵakaluta kwa Farawo na kudandawura kuti: “Chifukwa wuli ŵateŵeti ŵinu mukuŵachitira nthena?
16 Ŵateŵeti ŵinu ŵakupika yayi utheka, kweni ŵakutiphalira kuti, ‘Wumbaninge njerwa!’ Ŵateŵeti ŵinu ŵakutimbika, uku ŵanthu ŵinu ndiwo mbakwananga.”
17 Kweni iyo wakati: “Muli ŵakata, muli ŵakata!+ Lekani mukuti, ‘Tikukhumba kuluta, tikukhumba kukapeleka sembe kwa Yehova.’+
18 Sono lutaninge, welerani ku mulimo winu! Mupikenge yayi utheka, kweni mufiske nipera njerwa izo mukwenera kuwumba.”
19 Ŵakapitawo ŵa Ŵaisrayeli ŵakawona kuti ŵali mu suzgo yikuru chifukwa cha mazgu ghakuti: “Kuchepeskako na pachoko chara njerwa izo mukwenera kuwumba zuŵa lililose.”
20 Pamasinda ŵakakumana na Mozesi na Aroni, awo ŵakaŵalindizganga kuti ŵakumane nawo pakufuma kwa Farawo.
21 Nyengo yeneyiyo ŵakati kwa iwo: “Mphanyi Yehova wawona ivyo mwachita ndipo wamweruzgani, chifukwa mwatitinkhiska kwa Farawo na ŵateŵeti ŵake, ndipo mwaŵika lupanga mu woko lawo kuti ŵatikome.”+
22 Penepapo Mozesi wakazgokera kwa Yehova na kuyowoya kuti: “Yehova, chifukwa wuli mwaŵasuzga nthena ŵanthu aŵa? Kasi mwanitumirachi ine?
23 Kufuma pa nyengo iyo nkhaluta kwa Farawo kukayowoya mu zina linu,+ iyo waŵachitira viheni chomene ŵanthu aŵa,+ ndipo imwe mundaŵathaske ŵanthu ŵinu.”+
Tumizgani
Tumizgani
Ekisodo 5
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=2&Chapter=5&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D2%26Chapter%3D5%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg

robotstxt: allowed

filter: keep


text:
Kuzika Ni Nthowa Yavinjeru
Toñi uyo wakugwira ntchito yakupwelelera ŵachekuru, zuŵa linyake wakawodira pa nyumba iyo wakugwira ntchito. Ndipo mwanakazi munyake wakazgora. Mwanakazi uyu wakamutuka Toñi na kumukalipira chomene chifukwa wakatenge wafika mwakuchedwa ku ntchito, nangauli iyo wakachedwa yayi. Kweni Toñi wakamuphepiska mwakuzika.
ZUŴA LAKULONDEZGAPO, Toñi wakafikira waka kunenekaso na mwanakazi uyu. Kasi iyo wakachita wuli? Toñi wakati: “Vinthu vikaŵa makora yayi. Iyo wakalutilira kunituka kwambura chifukwa.” Kweni apa napo, Toñi wakaphepiskaso. Ndipo wakaphalira mwanakazi uyu kuti wakupulikiska masuzgo ghake.
Kasi muŵenge Toñi, mphanyi mukachita wuli? Kasi mphanyi mukamuzgora mwakuzika? Kasi mphanyi vikamusuzgani kujikora? Kuyowoya unenesko, chikuŵa chipusu yayi kuŵa wakuzika para munyako wakuyowoyera uheni nga umo vikaŵira na Toñi. Para tasuzgika maghanoghano, panji munthu watikwiyiska, chikuŵa chakusuzga kuzgora mwakuzika.
Baibolo likuchiska Ŵakhristu kuti ŵaŵenge ŵakuzika. Kweniso likuyowoya kuti munthu uyo ngwakuzika wali na vinjeru. Yakobe wakafumba kuti: “Ni njani ngwavinjeru na wakupulikiska pakati pinu? Na nkharo yake yiwemi walongore milimo yakuzika, kuzika uko kukufuma mu vinjeru.” (Yak. 3:17) Kasi munthu wakuzika wakulongora wuli kuti wali na vinjeru vyakuchanya? Ndipo ntchivichi chingatovwira kuti tiŵe ŵakuzika?
VINJERU VILI NA WAKUZIKA
Munthu wakuzika wangawovwira kuti paŵavye kukangana. “Zgoro lakuzika likuwezga ukali, kweni mazgu ghakukalipa ghakwambiska mbembe.”—Zinth. 15:1.
Para munthu wakuchita vinthu chifukwa chakuti wakwiya, vinthu vikunangikirathu. (Zinth. 26:21) Kweni para munthu wakuzgora mwakuzika vinthu vikumara makora. Kweniso vingawovwira munthu uyo wakwiya kuti watune.
Toñi wakawona kuti ntchakuzirwa kuchita nthena. Chifukwa chakuti Toñi wakazgora mwakuzika, mwanakazi yura vikamukhwaska chomene ndipo wakalira. Mwanakazi yura wakamuphalira Toñi kuti wakasuzgikanga maghanoghano chifukwa cha masuzgo ghake na gha banja lake. Toñi wakasangirapo mwaŵi kumupharazgira ndipo wakamba kusambira nayo Baibolo. Vyose ivi vikachitika chifukwa chakuti Toñi wakazgora mwakuzika kweniso wakakhumbanga kuŵa pa mtende na mwanakazi yura.
Munthu wakuzika wakuŵa wakukondwa. “Mbakukondwa awo mbakuzika, pakuti ŵazamuhara charu chapasi.”—Mat. 5:5.
Chifukwa wuli ŵanthu ŵakuzika ŵakuŵa ŵakukondwa? Ŵanthu ŵanandi awo ŵakaŵa ŵakali, pasono mbakukondwa chifukwa ŵali kusambira kuŵa ŵakuzika. Ŵakukhala makora ndipo ŵakulindilira vinthu viwemi munthazi. (Kol. 3:12) Adolfo uyo ni mulaŵiliri wa dera ku Spain, wakukumbukira umo umoyo wake ukaŵira pambere wandasambire unenesko.
Adolfo wakuti: “Umoyo wane ukaŵa wambura ntchito. Nkhajikoranga yayi pakuchita vinthu ndipo ŵabwezi ŵane ŵanyake ŵakanigeganga chifukwa cha kujikuzga na mbembe. Kweni zuŵa linyake vinthu vikasuzga. Apo nkhatchayananga na munthu, wakanigwaza na chimayi ka 6. Nkhataya ndopa zinandi ndipo nkhakhala pachoko kufwa.”
Kweni pasono, Adolfo wakusambizga ŵanyake umo ŵangaŵira ŵakuzika mu kayowoyero kweniso mu vyakuchita. Pasono ŵanandi ŵamba kuchezga nayo chifukwa cha nkharo yake yiwemi. Adolfo wakuti ngwakukondwa chifukwa cha kusintha nkharo yake yiheni. Wakuwonga Yehova chifukwa cha kumovwira kuŵa wakuzika.
Munthu uyo ngwakuzika wakukondweska Yehova. “Mwana wane, uŵe wavinjeru na kukondweska mtima wane, mwakuti nimuzgore uyo wakuninena.”—Zinth. 27:11.
Yehova wakuneneka chomene na mulwani wake mukuru Dyabulosi. Chiuta mphanyi ni mukali chifukwa Satana wakumunena kwambura chifukwa. Kweni Baibolo likuyowoya kuti Yehova “wakukalipa luŵiro chara.” (Eks. 34:6) Para tikuyezga Yehova uyo wakukalipa luŵiro yayi kweniso ngwakuzika, tiŵenge ŵavinjeru ndipo timukondweskenge chomene.—Efe. 5:1.
Mu charu mukuchitika vinthu viheni vinandi. Ndipo nyengo zinyake tikumanenge na ŵanthu “ŵakujiŵikamo, ŵakujikuzga, . . . ŵakusesa, ŵambura kujikora, ŵakofya.” (2 Tim. 3:2, 3) Kweni pakuŵa Ŵakhristu, tikwenera kuyezgayezga kuŵa ŵakuzika. Mazgu gha Chiuta ghakutikumbuska kuti “vinjeru vyakufuma kuchanya ni. . . vyamtende, vyakupulikiska.” (Yak. 3:17) Para ndise ŵamtende kweniso ŵakupulikiska, tikulongora kuti tili na vinjeru vya Chiuta. Vinjeru ivi vitovwirenge kuti tizgorenge mwakuzika para munthu watikwiyiska, ndipo tisendelerenge chomene kwa Yehova uyo ni mweneko wa vinjeru.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
2 Ntheura wamunthu iwe, kwali ndiwe njani,+ usange ukweruzga ulije pakugwenthera. Pakuti chinthu icho ukweruzga munyako, ukujisuska wamwene, usange ndicho naweso ukuchita.+
2 Sono tikumanya kuti Chiuta wakususka awo ŵakuchita vinthu vyanthena ndipo cheruzgo chake chikukolerana na unenesko.
3 Kweni wamunthu iwe, apo ukweruzga awo ŵakuchita vinthu vyanthena uku nawe ukuvichita, kasi ukughanaghana kuti uzamupona cheruzgo cha Chiuta?
4 Panji kasi ukuyuyura usambazi wa lusungu lwake+ na kuzizipizga+ na kuzikira,+ chifukwa chakuti ukumanya yayi kuti Chiuta wamulongorani lusungu kuti mung’anamuke mtima?+
5 Kweni wajilundikira ukali wa Chiuta chifukwa ndiwe munonono ndipo undang’anamuke mtima. Ukali uwu uzamuvumbukwa pa zuŵa la cheruzgo chaurunji cha Chiuta.+
6 Ndipo wazamupeleka njombe kwa waliyose kuyana na milimo yake.+
7 Ŵanthu awo ŵakuzizipizga pakuchita milimo yiwemi na kupenja uchindami, ntchindi, na thupi lambura kuvunda,+ Chiuta wazamuŵapa umoyo wamuyirayira.
8 Kweni awo ŵakutemwa mphindano na kukana unenesko na kulondezga ubendezi, iwo ŵazamuwona kutukutwa na ukali wa Chiuta.+
9 Munthu waliyose uyo wakuchita viheni, wazamuwona suzgo na vyakuŵinya, chakwamba Muyuda ndiposo Mugiriki.
10 Kweni waliyose uyo wakuchita viwemi, wazamuwona uchindami, ntchindi, na mtende, chakwamba Muyuda+ ndiposo Mugiriki.+
11 Pakuti Chiuta wakutemwera yayi.+
12 Pakuti wose awo ŵakananga kwambura kumanya dango, ŵazamuparanyika kwambura dango.+ Kweni wose awo ŵakananga uku ŵakumanya dango, ŵazamweruzgika na dango.+
13 Pakuti awo ŵakupulika waka dango mbarunji yayi pamaso pa Chiuta, kweni awo ŵakulondezga dango ndiwo mbarunji pamaso pa Chiuta.+
14 Kweni para ŵanthu ŵamitundu awo ŵalije dango,+ mwakawiro ŵakuchita vinthu vya mu dango, ŵanthu aŵa, nangauli ŵalije dango, dango ndiwo.
15 Ndiwo ŵakulongora fundo za dango kuti zili kulembeka mu mitima yawo, uku njuŵi zawo zikuŵachitira ukaboni, ndipo mu maghanoghano ghawo ŵakususkika panji kuzomerezgeka.
16 Ichi chizamuwoneka mu zuŵa ilo Chiuta kwizira mwa Khristu Yesu wazamweruzga vinthu vyakubisika vya ŵanthu,+ kuyana na makani ghawemi agho nkhupharazga.
17 Sono ukujichema kuti ndiwe Muyuda+ ndipo ukugomezga dango na kunotha kuti uli paubwezi na Chiuta.
18 Ukumanya khumbo lake ndipo ukuzomerezga vinthu vyakuzirwa chomene chifukwa chakuti wasambizgika Dango.+
19 Ukukhorwa kuti ndiwe mulongozgi wa ŵachibulumutira, ungweru wa awo ŵali mu chisi.
20 Ukuchenya ŵazeleza na kusambizga ŵana ŵachoko, ndipo ukupulikiska visambizgo na unenesko ivyo vili mu Dango.
21 Kasi iwe ukusambizga munyako, ukujisambizga wekha yayi?+ Iwe ukupharazga kuti, “Ungibanga chara,”+ kasi iwe ukwiba?
22 Iwe ukuti “Ungaleŵanga chara,”+ kasi iwe ukuleŵa? Iwe ukunyanyara vikozgo, kasi ukwiba vya mu matempile?
23 Iwe ukunotha na dango, kasi ukuyuyura Chiuta na kuleka kulondezga Dango?
24 Pakuti nga umo kuli kulembekera, “zina la Chiuta likuyuyulika pakati pa mitundu chifukwa cha imwe.”+
25 Nakuti ukotoli+ ngwaphindu usange ukulondezga dango.+ Kweni usange ukuleka kulondezga dango, ukotoli wako ukuŵa wambura phindu.
26 Ntheura, usange munthu wambura kukotoleka+ wakusungilira fundo zaurunji izo Dango likukhumba, asi ndikuti munthu wambura kukotoleka uyu wazgoka wakukotoleka?+
27 Ndipo munthu wambura kukotoleka uyo wakulondezga dango, wakweruzga iwe ukuswa dango nangauli uli na malango ghakulembeka ndipo uli kukotoleka.
28 Pakuti ni Muyuda chara uyo ni Muyuda kuwaro pera,+ nesi ukotoli wenecho ni uwo ngwa kuwaro kwa thupi.+
29 Kweni Muyuda mwenecho ni uyo ni Muyuda mukati,+ ndipo ukotoli wake ngwa mu mtima,+ ukuchitika na mzimu, na dango lakulembeka chara.+ Munthu uyu wakulumbika na ŵanthu yayi kweni na Chiuta.+
Tumizgani
Tumizgani
Ŵaroma 2
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=45&Chapter=2&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D45%26Chapter%3D2%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 37 Themba Zedekiya,+ mwana wa Yosiya likamba kuwusa m’malo mwa Koniya*+ mwana wa Yehoyakimu, pakuti Nebukadinezara* themba la Babuloni wakamwimika kuŵa themba mu charu cha Yuda.+2 Kweni iyo, ŵateŵeti ŵake, na ŵanthu ŵa mu charu, ŵakapulikira yayi mazgu agho Yehova wakayowoya mwa Yeremiya ntchimi.3 Themba Zedekiya likatuma Yehukali+ mwana wa Shelemiya na Zefaniya+ mwana wa Maseya wasembe* kwa Yeremiya ntchimi, kuti: “Tilombera kwa Yehova Chiuta withu.”4 Yeremiya wakendanga mwakufwasa mukati mu ŵanthu, chifukwa ŵakaŵa kuti ŵandamuŵike mu jele.+5 Sono ŵankhondo ŵa Farawo ŵakanyamuka ku Eguputo,+ ndipo Ŵakalidi awo ŵakazingilizga Yerusalemu ŵakapulika vya iwo. Ntheura ŵakafumako ku Yerusalemu.+6 Penepapo mazgu gha Yehova ghakiza kwa Yeremiya ntchimi, kuti:7 “Yehova Chiuta wa Israyeli wakuti: ‘Mukaphalire themba la Yuda ilo langumutumani kwa ine kuzakafumba, mukati: “Wona, ŵankhondo ŵa Farawo awo ŵakwiza kuzakakovwira ŵawelerenge ku charu chawo cha Eguputo.+8 Ŵakalidi ŵizengeso, ŵarwenge na msumba uwu, ŵawupokenge na kuwotcha na moto.”+9 Yehova wakuti: “Mungajipusikanga yayi pakuyowoya kuti: ‘Ŵakalidi ŵafumengeko kwa ise,’ chifukwa ŵafumengeko yayi.10 Nanga kungaŵa kuti mungatimba ŵankhondo wose ŵa Ŵakalidi awo ŵakurwa namwe, ndipo ŵakhalako mbanalume ŵakupwetekeka ŵekha, iwo ŵawukenge nipera mu mahema ghawo na kotcha msumba uwu na moto.”’”+11 Ŵankhondo ŵa Ŵakalidi ŵakati ŵafumako ku Yerusalemu chifukwa cha kopa ŵankhondo ŵa Farawo,+12 Yeremiya wakafuma mu Yerusalemu na kuya ku charu cha Benjamini+ kukapoka chigaŵa chake pakati pa ŵanthu ŵakwake.13 Kweni wakati wafika pa Chipata cha Benjamini, mulinda wakulaŵilira luŵaza zina lake Iriya mwana wa Shelemiya mwana wa Hananiya wakamukora Yeremiya ntchimi, wakati: “Iwe ukugwenthera ku Ŵakalidi!”14 Yeremiya wakati: “Ndimo viliri yayi. Ine nkhugwenthera ku Ŵakalidi chara.” Kweni wakamupulikira yayi. Ntheura Iriya wakakaka Yeremiya na kwiza nayo ku ŵakaronga.15 Ŵakaronga ŵakakwiya chomene na Yeremiya,+ ŵakamutimba na kumuŵika mu nyumba+ ya Yehonatani mulembi, iyo ŵakayizgora jele.16 Ŵakamuŵika Yeremiya mu chikhululu, mu tuvipinda twapasi, ndipo wakakhala mwenemumo mazuŵa ghanandi.17 Themba Zedekiya likamuchema, ndipo themba likamufumba ku udesi mu nyumba yake,+ likati: “Kasi uli na mazgu ghakufuma kwa Yehova?” Yeremiya wakati: “Enya ghalipo.” Wakalutizga kuti: “Mupelekekenge mu woko la themba la Babuloni.”+18 Yeremiya wakatiso kwa Themba Zedekiya: “Kasi namunangirani vichi imwe, ŵateŵeti ŵinu, na ŵanthu aŵa apo mwaniŵika mu jele?19 Kasi zilinkhu sono ntchimi zinu izo zikachimanga kwa imwe kuti: ‘Themba la Babuloni limuwukiraninge yayi panji kuwukira charu ichi’?+20 Sono pulikani, imwe fumu yane themba. Mupulike kuŵeya kwane na kunichitira lusungu. Munganitumangaso yayi ku nyumba ya Yehonatani+ mulembi, kuti nileke kukafwira mwenemumo.”+21 Ntheura Themba Zedekiya likalangura kuti Yeremiya wajalirike mu Luŵaza lwa Ŵalinda.+ Ŵakamupanga chingwa zuŵa na zuŵa kufuma ku awo ŵakaphikanga vingwa+ mu misewu, m’paka vingwa vyose mu msumba vikamara.+ Yeremiya wakalutilira kukhala mu Luŵaza lwa Ŵalinda.


text:
Sambizgani Ŵawukirano Ŵinu Kuteŵetera Yehova
“Yesu wakalutilira kukura, vinjeru vyake vikasazgikiranga ndipo wakatemwekanga na Chiuta kweniso ŵanthu.”—LUKA 2:52.
SUMU: 41, 89
1, 2. (a) Kasi ŵapapi ŵanyake awo ŵana ŵawo ŵafika pa uwukirano, ŵakufipa mtima na vichi? (b) Kasi ŵana ŵangasanga chandulo wuli apo ŵachali ŵawukirano?
ŴAPAPI Ŵachikhristu ŵakukondwa chomene para ŵana ŵawo ŵakubatizika. Mudumbu Berenice wali na ŵana ŵanayi, ndipo wose ŵakabatizika pambere ŵandakwaniske vyaka 14. Iyo wakati: “Tikakondwanga chomene apo ŵana ŵithu ŵakabatizikanga chifukwa ŵakasankha kuteŵetera Yehova. Kweni tikamanya kuti ŵana ŵithu ŵakumanenge na masuzgo ghanandi chifukwa ŵakaŵa ŵawukirano.” Usange muli na ŵana awo mbawukirano, namwe mungafipa mtima nga ni Mudumbu Berenice.
2 Nkhwantha yinyake iyo yikumanya maghanoghano gha ŵana, yikati mwana para wafika pa uwukirano wakusuzgika chomene maghanoghano, ndipo ŵapapi ŵake nawo ŵakwenjerwa chomene na mwana wawo. Kweni ŵapapi ŵaleke kughanaghana kuti mwana wawo ngwakusuzga ndiposo kuti walije mahara. Pa nyengo iyi muwukirano wakughanaghana vinandi, ndiposo wakukhumba nyengo yakuchezgera na ŵanyake. Ndipouli, ŵana ŵinu awo ŵafika pa uwukirano ŵangaŵa paubwezi na Yehova, nga umo Yesu wakachitira apo wakaŵa muwukirano. (Ŵazgani Luka 2:52.) Ŵawukirano ŵangaŵa na chilato chakuti ŵapharazgenge mwaluso ndiposo kuti ŵachite vinandi pakuteŵetera Yehova. Ntheura ŵangasankha ŵekha usange ŵakukhumba kujipeleka kwa Yehova na kumupulikira. Kweni kasi ŵapapi mungawovwira wuli ŵawukirano ŵinu kuti ŵateŵetere Yehova? Mungachita nga umo Yesu wakachitira pakusambizga ŵasambiri ŵake. Nyengo zose Yesu wakalongoranga chitemwa, kujiyuyura, na mahara.
MUŴATEMWENGE
3. Kasi ŵapositole ŵakamanya wuli kuti Yesu wakuŵatemwa?
3 Padera pakuŵa Mulongozgi, Yesu wakaŵaso mubwezi wa ŵapositole ŵake. (Ŵazgani Yohane 15:15.) Kale, Mulongozgi wakaphaliranga bweka yayi ŵazga ŵake ivyo wakughanaghana. Kweni ndimo Yesu wakachitiranga na ŵapositole ŵake yayi. Yesu wakatemwanga ŵapositole ŵake ndipo wakachezganga nawo. Iyo wakaŵaphaliranga ivyo wakaghanaghananga na umo wakajipulikiranga. Wakategherezganga para ŵapositole ŵake ŵakumuphalira maghanoghano ghawo. (Mrk. 6:30-32) Yesu na ŵapositole ŵake ŵakaŵa paubwezi wakukhora chifukwa ŵakayowoyeskananga mwakufwatuka. Ichi chikawovwira ŵapositole kunozgekera mulimo wawo wa munthazi.
4. Kasi ŵapapi mungachita wuli kuti muŵe paubwezi na ŵana ŵinu? (Wonani chithuzi chakwamba.)
4 Nangauli mwaŵapapi muli na milimo yinandi, kweni mukwenera kuchezga na ŵana ŵinu. Mungachepeskako milimo yinu yinyake kuti muŵenge na nyengo yakukwana yakuchezga na ŵana ŵinu. Ŵapapi muchezgenge na ŵana ŵinu. Kweni para mukusoŵa nyengo yakuchezgera nawo, ghanaghaniranipo ndipo lombani Yehova kuti wamovwirani. Kanandi ŵanthu awo ŵali paubwezi ŵakutemwa vinthu vyakuyana. Ntheura manyani ivyo ŵana ŵinu ŵakutemwa, nga ni sumu, mafilimu, panji maseŵero, ndipo yezgani kuchitira nawo lumoza. Mudumbu Ilariya uyo wakukhala ku Italy, wakati: “Ŵapapi ŵane ŵakamanyanga sumu izo ine nkhatemwanga. Nakuti tikatemwananga chomene na adada ndipo nkhafwatukanga kuŵaphalira chilichose nanga yingaŵa nkhani yakusuzga kuyiyowoya.” Lekani kughanaghana kuti ŵana ŵinu ŵalekenge kumuchindikani para mukuchezga nawo na kuŵawovwira kuti ŵaŵe paubwezi na Yehova. (Sal. 25:14) Para ŵana ŵinu ŵawona kuti mukuŵatemwa na kuŵachindika, ŵafwatukenge kumuphalirani chilichose.
5. Kasi ŵasambiri ŵa Yesu ŵakeneranga kuchita vichi kuti ŵaŵe ŵakukondwa?
5 Yesu wakamanyanga kuti ŵasambiri ŵake ŵangaŵa ŵakukondwa para ŵakuteŵetera Yehova na kupharazga makani ghawemi nyengo zose. Ntheura wakaŵachiska kuti ŵalimbikirenge kupharazga makani ghawemi, ndipo wakaŵalayizga kuti waŵawovwirenge.—Mat. 28:19, 20.
6, 7. Chifukwa wuli nyengo zose mukwenera kusambizga ŵawukirano ŵinu uwemi wa kuteŵetera Yehova?
6 Mupapi waliyose uyo ni Kaboni wa Yehova wakukhumba kuti ŵana ŵake ŵaŵe paubwezi na Yehova. Nakuti Yehova wakukhumba kuti mwaŵapapi musambizgenge ŵana ŵinu na kuŵalanga. (Efe. 6:4) Ntheura woneseskani kuti nyengo zose mukusambizga ŵana ŵinu. Mwachiyelezgero, ŵapapi ŵanandi ŵakutuma ŵana ŵawo ku sukulu chifukwa ŵakumanya kuti masambiro ngakuzirwa. Mwakuyana waka, namwe woneseskani kuti ŵana ŵinu ŵakusangika pa maungano ghose na pa Nyengo Yakusopa kwa Mbumba. Manyani kuti ivyo Yehova wakutisambizga vingawovwira ŵawukirano ŵinu kuti ŵazakasange umoyo wamuyirayira. Ŵawovwirani kuti ŵatemwenge kusambira vya Yehova kuti ŵasange vinjeru vyanadi. (Zinth. 24:14) Kweniso ŵawovwirani kuti ŵapharazgenge nyengo zose. Nga umo Yesu wakasambizgira ŵasambiri ŵake, namwe sambizgani makora ŵawukirano ŵinu kuti ŵamanye umo ŵangasambizgira ŵanyawo Mazgu gha Chiuta.
7 Kasi kusambira Baibolo, kuwungana, na kupharazga kungawovwira wuli ŵawukirano? Erini uyo wakukhala ku South Africa, wakati: “Kanandi taŵana tikakhumbanga yayi kusambira Baibolo, kuwungana, kweniso kupharazga. Nyengo zinyake tikachitiranga dala vinthu vyakutimbanizga pa Nyengo Yakusopa kwa Mbumba kuti tileke kusambira. Kweni ŵapapi ŵithu ŵakagongowa yayi.” Erini wakuwonga chomene ŵapapi ŵake chifukwa ŵakamovwira kumanya kuti vinthu vyauzimu ni vyakuzirwa chomene. Pasono Erini wakukhala bweka yayi ku maungano panji ku upharazgi.
JIYUYURANI
8. (a) Kasi Yesu wakalongora wuli kuti wakaŵa wakujiyuyura? (b) Kasi kujiyuyura kwa Yesu kukawovwira wuli ŵasambiri ŵake?
8 Yesu wakaŵa wakujiyuyura, nangauli wakaŵavya zakwananga. Iyo wakaphalira ŵasambiri ŵake kuti nayo wakuthemba Yehova. (Ŵazgani Yohane 5:19.) Kasi ŵasambiri ŵake ŵakaleka kumuchindika chifukwa chakuti wakaŵa wakujiyuyura? Yayi. Ŵasambiri ŵake ŵakamuchindikanga na kumugomezga chomene chifukwa wakathembanga Yehova. Pamasinda, nawo ŵakamba kujiyuyura.—Mil. 3:12, 13, 16.
9. Kasi ŵawukirano ŵinu ŵakusambirapo vichi para imwe mukuphepiska pa ivyo mwabudiska?
9 Mwakupambana na Yesu, munthu waliyose ngwakwananga ndipo tose tikubudiska, lekani tikwenera kujiyuyura chomene. Ntheura tose tikwenera kuzomerezga ivyo tikubudiska. (1 Yoh. 1:8) Para mwaŵapapi mukuzomerezga maubudi ghinu, ŵawukirano ŵinu nawo ŵazomerenge para ŵabudiska, ndipo ŵamuchindikaninge chomene. Nakuti kasi ni bwana nju uyo imwe mungamuchindika chomene, uyo wakuzomera maubudi ghake na kuphepiska panji uyo wakukana kuphepiska para wabuda? Mudumbu Rosemary uyo wali na ŵana ŵatatu, wakati iyo na mfumu wake ŵakazomeranga para ŵapuvya. Ntheura ŵana ŵawo ŵakaŵa ŵakufwatuka kuŵaphalira masuzgo ghawo. Kweniso ŵakasambizganga ŵana ŵawo uko ŵangasanga wovwiri uwemi para ŵakumana na masuzgo. Ŵakaŵalongoranga ulongozgi wa mu mabuku ghithu na kulombera nawo lumoza.
10. Kasi Yesu wakalongora wuli kujiyuyura apo wakaphaliranga ŵasambiri ŵake vyakuchita?
10 Yesu wakaŵa na mazaza ghakuphalira waka ŵasambiri ŵake vyakuchita. Ndipouli, chifukwa chakuti wakaŵa wakujiyuyura, wakaŵaphaliranga waka vyakuchita yayi kweni wakaŵaphalirangaso chifukwa chake. Mwachiyelezgero, apo wakaŵaphaliranga kuti ŵapenjenge dankha Ufumu wa Chiuta na urunji wake, wakati: “Vinthu vinyake vyose ivi visazgikirengeko kwa imwe.” Kweniso wakati wayowoya kuti: “Lekani kweruzga,” wakaŵaphaliraso chifukwa chake. Wakati: “Kuti muleke kweruzgika, pakuti umo mukweruzgira ŵanyinu ndimo namwe muzamweruzgikira.”—Mat. 6:31–7:2.
11. Chifukwa wuli mukwenera kuŵaphalira ŵawukirano ŵinu chifukwa icho mwapangira dango?
11 Para mukupanga malango mu mbumba yinu, ŵaphalirani ŵawukirano ŵinu chifukwa icho mwapangira malango agho. Usange ŵawukirano ŵinu ŵapulikiska chifukwa chake, chiŵenge chipusu kupulikira malango agho mwaŵika. Barry wali na ŵana ŵanayi. Iyo wakati: “Para ŵawukirano mukuŵaphalira vifukwa ivyo mwakakira fundo yinyake, ŵakumugomezgani chomene.” Ŵawukirano ŵinu para mukuŵaphalira chifukwa icho mwakakira fundo yinyake, ŵamupulikiraninge chifukwa chakuti muli waka na mazaza yayi, kweni chifukwa chakuti nawo ŵapulikiska uwemi wake. Kweniso kumbukani kuti ŵawukirano mbanichi yayi. Nawo ŵakughanaghana ndipo ŵakukhumba kusankha ŵekha vyakuchita. (Rom. 12:1) Barry wakati: “Ŵawukirano ŵakukhumbikwira kusambizgika umo ŵangasankhira vyakuchita mwamahara m’malo mwakuyeyeka waka maghanoghano.” (Sal. 119:34) Ntheura mwaŵapapi para mukusambizga ŵawukirano ŵinu, jiyuyurani na kuŵalongosolera makora ivyo mukuŵaphalira. Para mukuchita nthena, ŵana ŵinu ŵasambirenge kusankha vyakuchita mwamahara, ndipo ŵamanyenge kuti namwe mukuwona kuti ŵakukura.
LONGORANI MAHARA
12. Kasi Yesu wakalongora wuli mahara apo wakawovwiranga Petrosi?
12 Yesu wakalongora mahara ndiposo wakaŵamanyanga makora ŵasambiri ŵake. Mwachiyelezgero, apo wakaphaliranga ŵasambiri ŵake kuti wakomekenge, Petrosi wakaphalira Yesu kuti wajilengere lusungu. Yesu wakamanyanga kuti Petrosi wakumutemwa. Kweni apa Yesu wakawona kuti Petrosi wali na maghanoghano ghakubudika. Kasi Yesu wakawovwira wuli Petrosi na ŵasambiri ŵanyake? Chakwamba, Yesu wakawovwira Petrosi kuti waŵe na maghanoghano ghawemi. Pamasinda, Yesu wakalongosora ivyo vichitikirenge awo ŵakugwentha kuchita khumbo la Chiuta para ŵasangana na masuzgo. Wakayowoyaso kuti Yehova wazamupeleka umoyo wamuyirayira kwa awo ŵakujipata na kuchita khumbo lake. (Mat. 16:21-27) Apa Petrosi wakasambirapo kanthu.—1 Pet. 2:20, 21.
13, 14. (a) Kasi mungamanya wuli kuti mwana winu muwukirano wamba kulopwa mwauzimu? (b) Kasi mungachita vichi kuti movwire makora muwukirano winu?
13 Lombani Yehova kuti wamupani mahara kuti mupulikiskenge ivyo ŵawukirano ŵinu ŵakukhumba. (Sal. 32:8) Nyengo zinyake mungawona kuti mwana winu waleka kukondwa ndipo wamba kuyowoyera viheni ŵabali. Panji mungawona kuti pali kanthu kanyake ako wakumubisani. Para mwawona ivi, lekani kughanaghana kuti muwukirano winu wachita kanthu kanyake kaheni. * Kweni usange pali suzgo nadi, lekani kuzerezga na kughanaghana kuti limarenge lekha. Movwirani kuti waŵe na chipulikano chakukhora.
14 Mukwenera kuŵafumba mafumbo mwantchindi kuti mumanye ivyo vili mu mitima ya ŵawukirano ŵinu. Para mukufumba mafumbo mwaluso, vili nga ni para mukuteka maji pa chisimi chitali. Para mwapupuluma, palije icho mutolengepo. Mwakuyana waka, usange mukupupuluma na kuchichizga ŵana ŵinu kuyowoya ivyo vili mu mitima yawo, ŵangamuphalirani yayi ivyo ŵakughanaghana. (Ŵazgani Zintharika 20:5.) Ilariya wakuti apo wakaŵa muwukirano, wakakhumbanga kuchezga chomene na ŵana ŵanyake ŵa sukulu, nangauli wakamanyanga kuti mbuheni kuchita nthena. Ŵapapi ŵake ŵakawona kuti mwana wawo wakwenjerwa na kanthu kanyake. Ilariya wakati: “Zuŵa linyake, ŵapapi ŵane ŵakaniphalira kuti nkhukondwa viŵi yayi ndipo ŵakanifumba kuti ŵamanye icho chikasuzga. Nkhamba kulira na kuŵalongosolera suzgo lane, ndipo nkhaŵapempha kuti ŵanovwire. Ŵapapi ŵane ŵakanivumbatira na kuniphalira kuti ŵakunipulikiska, ndipo ŵakati ŵanovwirenge.” Ŵapapi ŵa Ilariya ŵakamovwira mwaluŵiro kuti wasange ŵabwezi mu mpingo ŵakuti wachezgenge nawo.
15. Kasi Yesu wakalongora wuli kuti wakamanyanga ivyo vili mu mtima wa munthu?
15 Yesu wakalongoraso mahara munthowa yinyake. Iyo wakamanyanga ivyo ŵasambiri ŵake ŵakuchita makora na ivyo ŵakutondeka. Mwachiyelezgero, Nataniyeli wakati wapulika kuti Yesu wa ku Nazarete wakwiza, wakafumba kuti: “Kasi ku Nazarete kungafuma kanthu kawemi?” (Yoh. 1:46) Kasi imwe mukate mumuwonenge wuli Nataniyeli? Munthu wasankho, wakususka, panji wambura chipulikano? Kweni Yesu wakawonamo uwemi mwa Nataniyeli. Wakapulikiska chifukwa icho Nataniyeli wakafumbira fumbo ili. Yesu wakati: “Wonani, Muisrayeli nadi, mwa uyo mulije upusikizgi.” (Yoh. 1:47) Yesu wakamanyanga ivyo vikaŵanga mu mitima ya ŵanthu.
16. Kasi mungawovwira wuli ŵawukirano ŵinu kuti ŵalutilire kuŵa na nkharo yiwemi?
16 Nangauli mwaŵapapi mungamanya yayi ivyo vili mu mitima ya ŵawukirano ŵinu, kweni Yehova wangamovwirani kuwona viwemi mwa iwo. Para ŵawukirano ŵinu ŵamukhuŵazgani, lekani kuŵanena kuti mbaheni panji mbakusuzga. Ndipo kuŵaghanaghanira viheni chara ŵana ŵinu. Mu malo mwake, ŵaphalirani kuti mukumanya kuti ŵakukhumba kuchita icho ntchakwenelera. Ŵawongani pa viwemi ivyo mwawona kuti ŵakuchita makora. Ŵawovwirani kuti ŵalutilire kuŵa na nkharo yiwemi na kuŵazomerezga kuchita ivyo mukuwona kuti ŵangachita paŵekha. Ndimo Yesu wakachitira na ŵasambiri ŵake. Pakati pajumpha chaka chimoza na hafu kufuma apo ŵakakumanirana, Yesu wakasankha Nataniyeli (Baratulumeyu) kuŵa mpositole. Ndipo Nataniyeli wakachita mwakugomezgeka mulimo uwo Yesu wakamupa. (Luka 6:13, 14; Mil. 1:13, 14) Ntheura lekani kupangiska ŵana ŵinu kujiwona nga mbakutondeka, kweni nyengo zose ŵalumbani na kuŵakhozga. Para ŵawukirano ŵinu mukuŵalumba, ŵajipulikenge kuti ŵakuchita makora ndipo ŵateŵeterenge Yehova mwakugomezgeka.
SAMBIZGANI ŴAWUKIRANO ŴINU
17, 18. Chifukwa wuli mukwenera kulutilira kusambizga ŵawukirano ŵinu?
17 Namwe mungajipulika nga ni umo mpositole Paulosi wakajipulikira. Paulosi wakafipiranga mtima Ŵakhristu awo wakaŵawovwira kuti ŵamanye Yehova, awo wakaŵawonanga kuŵa ŵana ŵake. Paulosi wakaŵatemwanga chomene Ŵakhristu aŵa. Ntheura wakadandawura chomene wati wapulika kuti ŵanyake ŵaleka kuteŵetera Yehova. (2 Kor. 2:4; 1 Kor. 4:15) Victor uyo wali na ŵana ŵatatu, wakati: “Pakaŵa kantchito ŵana ŵithu ŵati ŵafika pa msinkhu wa uwukirano. Kweni pakaŵaso vinthu vinandi vyakukondweska ivyo ŵana ŵithu ŵakachitanga makora. Yehova wakatovwira kuti tiŵe paubwezi uwemi na ŵana ŵithu.”
18 Mwaŵapapi, mukulimbikira chomene kuŵasambizga ŵawukirano ŵinu kuti ŵateŵetere Yehova chifukwa mukuŵatemwa. Lutilirani kuŵasambizga. Muzamukondwa chomene kuwona ŵana ŵinu ŵakusankha kuteŵetera Yehova na kulutilira “kwenda mu unenesko.”—3 Yoh. 4.
^ ndime 13 Ŵapapi ŵangasanga wovwiri mu buku la Zimene Achinyamata Amafunsa, Buku Loyamba, peji 317 na Buku Lachiwiri, peji 136-141.


text: 7 Elisha wakati: “Pulikani mazgu gha Yehova. Yehova wakuti: ‘Namachero nyengo yanthena yino, pa chipata cha* Samariya, ufu uwemi wakukwana seya* uzamuguliskika shekele* limoza, ndipo balere wakukwana maseya ghaŵiri wazamuguliskika shekele limoza.’”+2 Kweni msilikari uyo themba likamugomezganga wakati kwa munthu wa Chiuta waunenesko: “Nanga Yehova wangajura milyango yakuchanya, kasi ichi chingachitika* nadi?”+ Elisha wakati: “Uzamuchiwona na maso ghako,+ kweni iwe uzamuryako chara.”+3 Pa mulyango wa chipata cha msumba pakaŵa ŵavyoni ŵanayi.+ Ŵakayowoyeskana kuti: “Kasi tikukhalirachi pano m’paka tifwe waka?4 Usange tingati, ‘Tiyeni tinjire mu msumba,’+ uku mu msumba muli njara, tamufwira mwenemumo. Usange tikukhala pano, tifwenge nipera. Ntheura tiyeni tilute ku msasa wa Ŵasiriya. Usange ŵakatileka waka, tiŵenge ŵamoyo. Kweni usange ŵakatikoma, mbwenu tifwenge.”5 Penepapo ŵakanyamuka na kamdima kausiku, ŵakaluta ku msasa wa Ŵasiriya. Ŵakati ŵafika kuwaro kwa msasa wa Ŵasiriya, ŵakasanga kulije munthu.6 Yehova wakachitiska msasa wa Ŵasiriya kupulika mazgu gha magileta ghankhondo, bundi la mahachi, na kupoma kwa ŵankhondo ŵanandi.+ Ntheura ŵakati kwa yumoza na munyake: “Wonani, themba la Israyeli lakumba mathemba gha Ŵahiti na mathemba gha Eguputo kuzakarwa nase.”7 Nyengo yeneyiyo ŵakawuka na kuchimbira na kachidima kausiku, ŵakasida mahema ghawo, mahachi, mbunda, na msasa wose umo ukaŵira, ŵakachimbira kuponoska umoyo wawo.8 Ŵavyoni ŵara ŵakati ŵafika kuwaro kwa msasa, ŵakanjira mu hema limoza na kwamba kurya na kumwa. Ŵakatoramo siliva, golide, na vyakuvwara, ŵakaluta kukavibisa. Ŵakizaso, ŵakanjira mu hema linyake na kutoramo vinthu, ŵakalutaso kukavibisa.9 Paumaliro ŵakati kwa yumoza na munyake: “Ivyo tikuchita ni viwemi chara. Zuŵa ili ni zuŵa la makani ghawemi! Usange tikuzingilika waka na kulindilira m’paka kuche, tilangikenge nadi. Ipo sono tiyeni tilute tikaphare ku nyumba ya themba.”10 Ntheura ŵakaluta, ŵakachemerezga ku ŵalinda ŵa pa chipata cha msumba, ŵakati: “Tanguluta ku msasa wa Ŵasiriya, kweni kwanguŵavya munthu waliyose, tindapulikeko munthu na yumoza. Tangusangako waka mahachi na mbunda zakukakika, mahema nagho ghalekeka umo ghanguŵira.”11 Penepapo ŵalinda ŵa pa vipata ŵakachemerezga, ndipo uthenga ukafika mukati mu nyumba ya themba.12 Nyengo yeneyiyo, themba likawuka usiku, likati ku ŵateŵeti ŵake: “Zani nimuphalirani ivyo Ŵasiriya ŵachita kwa ise. Ŵakumanya kuti tili na njara,+ ntheura ŵafumamo mu msasa na kubisama mu thondo, ŵakuti: ‘Ŵafumenge mu msumba, ndipo tiŵakorenge ŵamoyo na kunjira mu msumba.’”+13 Yumoza wa ŵateŵeti ŵake wakati: “Lekani ŵanthu ŵanyake ŵatore mahachi ghankhondi agho ghali kukhalako mu msumba. Wonani, nawo ŵamumara nga umo umalirenge mzinda wose wa Israyeli uwo uchali muno. Enya, ŵamumara nga ni mzinda unyake wose wa Israyeli uwo uli kumara kale. Tiyeni tiŵatume ŵakawone.”14 Ntheura ŵakatora magileta ghaŵiri na mahachi, ndipo themba likaŵatuma ku msasa wa Ŵasiriya, likati: “Lutani mukawone.”15 Ŵakalondezga Ŵasiriya m’paka ku Yorodani, ndipo nthowa yose mukaŵa waka malaya na viteŵetero limbwalimbwa ivyo Ŵasiriya ŵakatayanga apo ŵakachimbiranga chifukwa cha wofi. Penepapo mathenga ghara ghakawelera na kuphalira themba.16 Ŵanthu ŵakafuma na kuyora vinthu mu msasa wa Ŵasiriya. Vikachitika nadi kuti ufu uwemi wakukwana seya yumoza ukaguliskikanga shekele limoza, ndipo balere wakukwana maseya ghaŵiri wakaguliskikanga shekele limoza, kuyana na mazgu gha Yehova.+17 Themba likimika msilikari uyo likamugomezganga kuti walaŵilirenge pa chipata, kweni ŵanthu ŵakamudyakira pasi, wakafwira pa chipata, nga umo munthu wa Chiuta waunenesko wakaphalilira themba apo wakiza kwa ilo.18 Ntheura vikachitika nga umo munthu wa Chiuta waunenesko wakayowoyera kwa themba kuti: “Balere wakukwana maseya ghaŵiri wazamuguliskika shekele limoza, ndipo ufu uwemi wakukwana seya yumoza uzamuguliskika shekele limoza namachero nyengo yanthena yino pa chipata cha Samariya.”+19 Kweni msilikari yura wakaphalira munthu wa Chiuta waunenesko kuti: “Nanga Yehova wangajura milyango yakuchanya, kasi ichi chingachitika* nadi?” Elisha wakati: “Uzamuchiwona na maso ghako, kweni iwe uzamuryako chara.”20 Vikachitika nkhanira ndendende kwa iyo, chifukwa ŵanthu ŵakamudyakira pasi pa chipata wakafwa.


text:
Kasi Chiuta Wanganizgora Para Ningalomba?
Ivyo Baibolo likuyowoya
Enya. Chiuta wakuzgora para mwapempha mwakuyana na khumbo lake. Mu Baibolo muli nkhani za ŵanthu awo ŵakalombanga kwa Yehova. Nkhani izi zingamovwirani usange mundalombepo kwa Chiuta. Mwachiyelezgero, ŵanyake ŵakalomba kuti:
‘
Novwirani, mwe Yehova Chiuta wane. Niponoskani kwakulingana na lusungu lwinu.’—Salimo 109:26.
“
Ine nili wakusokwa na mukavu: Mphanyi Yehova wazgokera kwa ine.”—Salimo 40:17.
Uyo wakalemba mazgu agha wakagomezganga nadi Yehova. Chiuta wakupulika malurombo gha wose awo ŵakulomba mwakwenelera. Mwachiyelezgero, wakupulika awo ‘
mbakusweka mu mtima’ panji awo “
mzimu wawo wateketeka.”—Salimo 34:18.
Lekani kughanaghana kuti Chiuta wali kutali chomene, kweniso kuti vikumukhwaska yayi para tikusuzgika. Imwe kopa yayi chifukwa Baibolo likuyowoya kuti: “
Yehova ngwapachanya, kweni wakuwona ŵakujiyuyura; kweni ŵakujikuzga wakuŵamanyira patali.” (Salimo 138:6) Kweniso Yesu wakaphalira ŵasambiri ŵake kuti: “
Nanga ni masisi gha ku mutu kwinu ghose ghali kupendeka.” (Mateyu 10:30) Chiuta wakumanya chilichose chakukhwaskana na imwe kuluska mwaŵene. Kasi wangatondeka kupulika para mwamuthulira vyose ivyo mukwenjerwa navyo?—1 Petrosi 5:7.
Manyani Vinandi
Unenesko Wakuyowoya za Chiuta
Kasi mukuwona kuti Chiuta wakumupwelerani imwe pamwekha? Sambirani mikhaliro yake kweniso umo wangaŵira mubwezi winu.


text:
JW Library
JW Library ni app yakuzomerezgeka ya Ŵakaboni ŵa Yehova. Yili na Mabaibolo ghakupambanapambana, kweniso mabuku ghakovwira pakusambira Baibolo.
Ivyo Vili mu Baibolo
Pali Mabaibolo ghakupambanapambana 6, mungasankhapo ilo mukukhumba.
Kuti muyaniske na Mabaibolo ghanyake, dofyani pa vesi.
Kuti muwone mazgu ghanyake, dofyani kachimanyikwiro ka mazgu ghamusi panji liferensi.
Vyakuti Muchite
Yendeskani kanjoŵe kumazere panji kumalyero kuti muwone buku ilo mwajura.
Ŵikanipo mabookmark pa vesi panji pa chaputara kuti mumanye apo mwangulekera.
Mungawona pa history kuti muwone ivyo mwaŵerenganga.
Lembani mazgu pa malo ghakupenjera kuti musange ivyo mukukhumba.
Wonani mabuku agho mungagwiliskira ntchito pa maungano.
Ivyo Tisazgirengeko
Mungasheda sentesi
Mungalemba manosi apo mukusambira
Maungano gha mpingo


text:
“Utemwenge Mzengezgani Wako Umo Ukujitemwera Wamwene”
“[Languro] laciŵiri, . . . ni ili, ‘Utemwenge mzengezgani wako umo ukujitemwera wamwene.’”—MAT. 22:39.
1, 2. (a) Kasi Yesu wakati languro laciŵiri likuru comene mu Dango ni ndi? (b) Kasi tidumbiskanenge mafumbo wuli?
KUTI wayezge Yesu, Mufarisi munyake wakafumba kuti: “Msambizgi, kasi languro likuru comene mu Dango ni ndi?” Nga umo tasambilira mu nkhani iyo yajumpha, Yesu wakazgora kuti “languro likuru comene na lakwamba” ndakuti: “Utemwenge Yehova Ciuta wako na mtima wako wose na umoyo wako wose na maghanoghano ghako ghose.” Yesu wakasazgirapo kuti: “Laciŵiri, lakuyanako nalo, ni ili, ‘Utemwenge mzengezgani wako umo ukujitemwera wamwene.’”—Mat. 22:34-39.
2 Yesu wakati tikwenera kutemwa mzengezgani withu nga umo tikujitemwera taŵene. Ntheura tikwenera kujifumba kuti: Kasi mzengezgani wane ni njani comenecomene? Kasi tingalongora wuli kuti tikutemwa mzengezgani withu?
KASI MZENGEZGANI WITHU NI NJANI COMENECOMENE?
3, 4. (a) Kasi Yesu wakayowoya ntharika wuli kuti wazgore fumbo lakuti: “Kasi mzengezgani wane ni njani comenecomene”? (b) Kasi Musamariya wakamovwira wuli munthu uyo ŵakamwibira, kumutimba na kumuleka wakhala pa singo pera? (Wonani cithuzithuzi cakwamba.)
3 Kanandi tikughanaghana kuti mzengezgani withu ni munthu uyo tikukhala nayo pafupi mweneuyo ni mubwezi withu ndiposo wakutovwira. (Zinth. 27:10) Kweni wonani ivyo Yesu wakazgora apo munthu uyo wakajiwonanga kuti ni murunji wakamufumba kuti: “Kasi mzengezgani wane ni njani comenecomene?” Pakuzgora, Yesu wakayowoya ntharika ya Musamariya muwemi. (Ŵazgani Luka 10:29-37.) Muyuda munyake ŵakamwibira katundu wake, kumutimba, na kumuleka wakhala pasingo pera. Musofi na Mulevi, awo ŵakeneranga kuŵa ŵazengezgani ŵawemi, ŵakamuwona kweni ŵakamovwira yayi. M’malo mwake, Musamariya ndiyo wakamovwira. Ŵasamariya ŵakacindikanga Dango la Mozesi kweni ŵakatinkhikanga na Ŵayuda.—Yoh. 4:9.
4 Musamariya wakapungulira mafuta na vinyo pa vilonda vya munthu uyu kuti vipore luŵiro. Ndalama zakukwana madinari ghaŵiri izo wakapeleka kwa mweneko wa nyumba yakugonamo ŵalendo, zikayananga na malipiro gha mazuŵa ghaŵiri. (Mat. 20:2) Ntheura, nchakusuzga yayi kumanya uyo wakaŵa mzengezgani muwemi wa munthu uyo wakapwetekeka. Ntharika ya Yesu yikutisambizga kuti tikwenera kulongora lusungu kweniso kutemwa mzengezgani withu.
5. Kasi ŵateŵeti ŵa Yehova ŵakalongora wuli kuti ŵakutemwa mzengezgani apo kukacitika soka la cilengiwa?
5 Ŵanthu ŵacitemwa nga ni Musamariya muwemi uyu ŵakusoŵa comene. Mu “mazuŵa ghaumaliro” agha ŵanthu ŵanandi ŵalije citemwa cakawiro, mbakali, ndiposo mbambura kutemwa uwemi. (2 Tim. 3:1-3) Mwaciyelezgero, para kwacitika masoka ghacilengiwa pakuŵa masuzgo ghakuru comene. Wonani ivyo vikacitika mu Msumba wa New York, kuumaliro wa Okutobala 2012. Cimphepo cikuru cakucemeka Hurricane Sandy cikananga vinthu. Nyumba za ŵanthu ŵanandi zikaŵavya magesi, vyakovwira kuti ŵanthu ŵafunde, na vinyake vyakukhumbikwa. Cacitima comene nchakuti ŵanthu ŵanyake ŵakaŵabirangaso katundu. Kweni Ŵakaboni ŵa Yehova ŵakawovwira ŵabali na ŵanthu ŵanyake ŵa mu cigaŵa ici. Ŵakhristu ŵakucita nthena cifukwa cakuti ŵakutemwa ŵazengezgani ŵawo. Kasi ni nthowa wuli zinyake izo tingalongolera kuti tikutemwa mzengezgani withu?
KASI TINGALONGORA WULI KUTI TIKUTEMWA MZENGEZGANI WITHU?
6. Kasi mulimo withu wa kupharazga ukulongora wuli kuti tikutemwa mzengezgani?
6 Tikwenera kovwira ŵanthu mwauzimu. Tikuŵawovwira para tikufwilirapo kuŵalongora “cisangulusko cakufuma mu Malemba.” (Rom. 15:4) Tikulongora kuti tikutemwa ŵazengezgani ŵithu para tikuŵaphalirako unenesko wa mu Baibolo. (Mat. 24:14) Ni mwaŵi ukuru comene kupharazgako uthenga wa Ufumu wakufuma kwa “Ciuta uyo wakupeleka cigomezgo.”—Rom. 15:13.
7. Kasi Yesu wakayowoya fundo wuli, ndipo tikutumbikika wuli para tikuyilondezga?
7 Tikwenera kulondezga fundo ya Yesu. Pa Upharazgi wake wa pa Lupiri, Yesu wakati: “Vinthu vyose ivyo mukukhumba kuti ŵanthu ŵamucitirani, namwe mukwenera kucita mwakuyana waka kwa iwo; nakuti ili ndilo ni ng’anamuro la Dango na ivyo Zinchimi zikalemba.” (Mat. 7:12) “Dango” ilo likuyowoyeka apa ni Genesis mpaka Duteronome, ndipo “zinchimi” ni mabuku gha maucimi agho ghali mu Malemba gha Cihebere. Yehova wakapeleka “Dango” na “Zinchimi” ku ŵanthu ŵake cifukwa cakuti wakuŵatemwa kweniso wakakhumbanga kuti nawo ŵatemwanenge. Mazuŵa ghano napo, Yehova wakukhumba kuti titemwenge ŵazengezgani ŵithu. Mu buku la Yesaya, Yehova wakati: “Sungani weruzgi, mucite urunji . . . Ngwakutumbikika mweneuyo wakucita ici.” (Yes. 56:1, 2) Yehova wakutitumbika nadi cifukwa cakuti ŵazengezgani ŵithu tikuŵatemwa na kuŵacitira urunji.
8. Cifukwa wuli tikwenera kutemwa ŵalwani ŵithu, ndipo nchivici ico cingacitika para tacita nthena?
8 Tikwenera kutemwa ŵalwani ŵithu. Yesu wakati: “Mukapulika kuti kukayowoyeka, ‘Utemwenge mzengezgani wako na kutinkha mulwani wako.’ Ndipouli, ine nkhumuphalirani kuti: Lutilirani kutemwa ŵalwani ŵinu na kulombera awo ŵakumutambuzgani; mwakuti mujilongore mwaŵene kuŵa ŵana ŵa Ŵawiskemwe awo ŵali kucanya.” (Mat. 5:43-45) Mpositole Paulosi wakalongosora fundo yakuyana na iyi, apo wakalemba kuti: “Usange mulwani wako wali na njara, umulyeske; usange wali na nyota, umupe cakuti wamwe.” (Rom. 12:20; Zinth. 25:21) Kuyana na Dango la Mozesi, munthu wakeneranga kovwira mulwani wake ndiposo ciŵeto ca mulwani wake. (Ex. 23:5) Para ŵacita nthena, ŵanthu awo kale ŵakatinkhananga ŵangamba kutemwana. Cifukwa cakuti Taŵakhristu tikutemwa ŵalwani ŵithu, ŵanandi ŵali kuleka kutitinkha. Ŵanji ŵa iwo ŵakwamba kuteŵetera Yehova.
9. Kasi Yesu wakati vici pa nkhani ya kuwezgerapo mtende na mubali withu?
9 Tikwenera kuŵa “pa mtende na ŵanthu wose.” (Heb. 12:14) Tikweneraso kuŵa pa mtende na ŵabali ŵithu, pakuti Yesu wakati: “Usange ukwiza na cawanangwa cako ku jochero ndipo penepara wakumbuka kuti mbali wako wali nawe na kafukwa, uciside cawanangwa cako penepara panthazi pa jochero, ndipo ulute; ukawezgerepo dankha mtende na mbali wako, ndipo para wawerako, peleka cawanangwa cako.” (Mat. 5:23, 24) Ciuta watitumbikenge para tikutemwa mubali withu ndiposo para tikuwezgerapo mtende mwaluŵiro na iyo.
10. Cifukwa wuli tikwenera yayi kweruzga ŵanji?
10 Tikwenera yayi kweruzga ŵanji. Yesu wakati: “Lekani kweruzga kuti muleke kweruzgika; pakuti ceruzgo ico mukweruzgira, ndico muzamweruzgika naco; ndipo mweso uwo mukupimira, ndiwo ŵazamupimirapo imwe. Cifukwa wuli pera, ukulaŵiska ciswaswa mu jiso la mbali wako, kweni ukughanaghanira cara phaso ilo lili mu jiso lako? Panji ungayowoya wuli kwa mbali wako, ‘Leka nikuthore ciswaswa mu jiso lako’; apo wona! phaso lili mu jiso lako? Wamupusikizgi iwe! Cakwamba thora phaso mu jiso lako, apo ndipo uwonenge makora umo ungatholera ciswaswa mu jiso la mbali wako.” (Mat. 7:1-5) Apa tikusambirapo kuti tikwenera yayi kweruzga ŵanji para ŵabudiska cinthu cinyake pakuti nase tikubuda kanandi waka.
NTHOWA YAPADERA IYO TIKULONGOLERA KUTI TIKUTEMWA MZENGEZGANI
11, 12. Kasi ni nthowa wuli yapadera iyo tikulongolera kuti tikutemwa mzengezgani withu?
11 Pali nthowa zinandi izo tingalongolera kuti tikutemwa mzengezgani. Kweni Yesu wakalongora kuti nthowa yapadera yakucitira nthena, nkhupharazga makani ghawemi gha Ufumu. (Luka 8:1) Yesu wakatuma ŵasambiri ŵake kuti ŵakazgore “ŵanthu ŵa mitundu yose kuŵa ŵasambiri.” (Mat. 28:19, 20) Para tikucita mulimo uwu, tikovwira ŵazengezgani ŵithu kuti ŵafumemo mu nthowa yikuru na yisani yakulongozgera ku pharanyiko ndiposo kuti ŵambe kwenda mu nthowa yifinyi yakulongozgera ku umoyo. (Mat. 7:13, 14) Yehova wakutitumbika para tikufwilirapo kucita mulimo uwu.
12 Nga ni Yesu, tikovwira ŵanthu kuti ŵamanye kusoŵerwa kwawo kwauzimu. (Mat. 5:3) Ŵanthu awo ŵakutitegherezga, tikuŵaphalira “makani ghawemi gha Ciuta,” gheneagho ghakukhorweska njara yawo yauzimu. (Rom. 1:1) Ŵanthu awo ŵakuzomera uthenga wa Ufumu ŵakuphemana na Ciuta kwizira mwa Yesu Khristu. (2 Kor. 5:18, 19) Ipo kupharazga makani ghawemi gha Ufumu, ni nthowa yakuzirwa comene yakulongolera kuti tikutemwa mzengezgani withu.
13. Kasi mwaŵi wa kupharazga Ufumu mukuwuwona wuli?
13 Para tikunozgekera makora maulendo ghakuwelerako na masambiro gha Baibolo, tikusambizga makora ŵanthu kuti ŵapulikirenge Yehova. Ntheura iwo ŵangasintha nkharo zawo ziheni. (1 Kor. 6:9-11) Nchakukondweska comene kuwona umo Ciuta wakovwilira ŵanthu awo ŵali na “maghanoghano ghakwenelera umoyo wamuyirayira,” kuti ŵasinthe na kuŵa nayo paubwezi. (Mil. 13:48) Para ŵasambira Baibolo, ŵanthu ŵanandi awo ŵakaŵavya cigomezgo ŵakwamba kuŵa ŵacimwemwe, awo ŵakenjerwanga comene ŵakwamba kugomezga Adada ŵithu ŵa kucanya. Cikuŵa cakukondweska comene para tikuwona kuti ŵaphya ŵakukura mwauzimu. Namwe mukwenera kuti mukuzomerezga kuti ni mwaŵi ukuru comene kulongora citemwa kwa mzengezgani withu kwizira mu mulimo wapadera uwu wa kupharazga Ufumu.
UMO BAIBOLO LIKULONGOSOLERA CITEMWA
14. Kasi Paulosi wakati vici pa nkhani ya citemwa pa 1 Ŵakorinte 13:4-8?
14 Para pakucita vinthu na mzengezgani tikulondezga ivyo Paulosi wakayowoya pa nkhani ya citemwa, tigegenge masuzgo ghanandi, tiŵenge ŵacimwemwe, ndipo Ciuta watitumbikenge. (Ŵazgani 1 Ŵakorinte 13:4-8.) Tiyeni tisande ivyo Paulosi wakayowoya pa nkhani ya citemwa na kuwona umo tingalondezgera mazgu ghake para tikucita vinthu na mzengezgani withu.
15. (a) Cifukwa wuli tikwenera kuŵa ŵakukhomezga na ŵalusungu? (b) Cifukwa wuli tikwenera yayi kucita sanji ndiposo kujilumba?
15 “Citemwa cikukhomezga ndipo nchalusungu.” Ciuta wakukhomezga ndipo ngwalusungu pakucita vinthu na ŵanthu ŵambura kufikapo. Nase ndimo tikwenera kucitira para ŵanji ŵabudiska vinthu vinyake, nanga ni para ŵatiyowoyera mazgu ghamsinjiro. “Citemwa cilije sanji.” Ntheura para tikutemwa nadi ŵabali ŵithu tidokerenge katundu wawo yayi nesi maudindo agho ŵali nagho mu mpingo. Kweniso para tili na citemwa tikujilumba cara, nesi kujitukumura. Nakuti, “maso ghakujikuzga na mtima wakujitamira, ivi ndivyo nga ndi nyali kwa muheni, ndipo ni vyakwananga.”—Zinth. 21:4.
16, 17. Kasi tingalondezga wuli fundo izo zili pa 1 Ŵakorinte 13:5, 6?
16 Para tili na citemwa, ticitenge vinthu mwakwenelera na mzengezgani withu. Timupusikenge yayi, kumwibira, nesi kucita cilicose ico cikuswa malango na fundo za Yehova. Kweniso para tikutemwa ŵanji tilaŵiskenge pa vyakukhumba vithu pera yayi, kweni tilaŵiskengeso pa vyakukhumba vya ŵanyithu.—Fil. 2:4.
17 Citemwa canadi cikwavyika cara ndiposo “cikukonthora uheni cara,” ico cikung’anamura kuleka kulemba mu dayare ivyo munthu watibudira. (1 Tes. 5:15) Usange tingasunga vyakusingo Ciuta wangakondwa nase yayi, ndipo tingaŵa nga tikusonkha nkhuni ku moto kuti ubuke, ndipo ici cingaŵa cakupweteka kwa ise kweniso ku ŵanji. (Lev. 19:18) Citemwa cikusekelera na unenesko, kweni “cikusekelera na ubendezi cara.” Tisekelerenge yayi para munthu uyo wakutitinkha, ŵanji ŵamucitira nkhaza panji vinthu vinyake vyambura urunji.—Ŵazgani Zintharika 24:17, 18.
18. Kasi pa 1 Ŵakorinte 13:7, 8 tikusambirapo vici pa nkhani ya citemwa?
18 Wonani vinyake ivyo Paulosi wakalongosora pa nkhani ya citemwa. Wakati citemwa “cikubenekelera vinthu vyose.” Usange munthu watikhuŵazga kweni watipempha kuti timugowokere, citemwa citiciskenge kuti timugowokere. Kweniso Paulosi wakati citemwa “cikupulikana vinthu vyose.” Citemwa cikutovwira kuti tiŵe na cipulikano mu vyose ivyo tikuŵazga mu Mazgu gha Ciuta na kuwonga cakurya cauzimu ico tikupokera. Kweniso citemwa “cikugomezga vinthu vyose” ivyo vili mu Baibolo, ndipo cikuticiska kuti tiphalirengeko ŵanji cigomezgo cithu. (1 Pet. 3:15) Kweniso para tili mu masuzgo tikulomba na kugomezga kuti vinthu viŵenge makora. Paulosi wakayowoyaso kuti citemwa “cikuzizipizga vinthu vyose,” kwali ni ivyo ŵanji ŵatibudira, nthambuzgo, panji viyezgo vinyake. Kweniso “citemwa cikutondeka cara.” Ŵanthu ŵakupulikira ŵalongorenge citemwa kwamuyirayira.
LUTILIRANI KUTEMWA MZENGEZGANI WINU UMO MUKUJITEMWERA MWAŴENE
19, 20. Kasi ni ulongozgi wuli wa mu Malemba uwo ukwenera kuticiska kuti tilutilire kutemwa mzengezgani withu?
19 Para tikulondezga ulongozgi wa mu Baibolo, tilutilirenge kutemwa mzengezgani withu. Cifukwa ca citemwa ici, titemwenge ŵanthu wose, ŵa mtundu withu pera yayi. Kweniso tikumbuke kuti Yesu wakati: “Utemwenge mzengezgani wako umo ukujitemwera wamwene.” (Mat. 22:39) Ciuta na Khristu ŵakukhumba kuti titemwenge mzengezgani withu. Usange tikumanya yayi umo tingacitira vinthu na mzengezgani withu pa nkhani yinyake, tilombe Ciuta kuti watilongozge na mzimu wake utuŵa. Para ticitenge nthena, Yehova watitumbikenge ndipo ticitenge vinthu mwacitemwa.—Rom. 8:26, 27.
20 Languro lakuti titemwenge mzengezgani withu umo tikujitemwera taŵene, likucemeka kuti “dango la fumu.” (Yak. 2:8) Wakati wayowoya malanguro ghanyake gha mu Dango la Mozesi, Paulosi wakati: ‘Dango linyake lililose ilo liliko, lakakika mu mazgu agha, ghakuti, “Utemwenge mzengezgani wako umo ukujitemwera wamwene.” Citemwa cikumucitira uheni cara mzengezgani wake; ntheura citemwa nkhufiskika kwa dango.’ (Rom. 13:8-10) Ntheura tilutilire kutemwa mzengezgani withu.
21, 22. Cifukwa wuli tikwenera kutemwa Ciuta na mzengezgani withu?
21 Apo tikughanaghanira cifukwa ico tikutemwera mzengezgani withu, tingacita makora kughanaghanira mazgu gha Yesu ghakuti Adada ŵake “ŵakukwezgera dazi lawo pa ŵanthu ŵaheni na ŵawemi ndipo ŵakulokweska vula pa ŵanthu ŵarunji na ŵambura urunji.” (Mat. 5:43-45) Tikwenera kutemwa mzengezgani withu, kwali ni murunji panji ngwambura urunji. Nga umo tawonera kukwambilira, nthowa yakuzirwa iyo tingamulongolera citemwa ici, nkhumupharazgira uthenga wa Ufumu. Para mzengezgani withu wangapulikira makani ghawemi agho tikumupharazgira, wangasanga vitumbiko vinandi.
22 Pali vifukwa vinandi ivyo tikutemwera Yehova na mtima wose. Kweniso pali nthowa zinandi izo tikulongolera kuti tikutemwa mzengezgani withu. Para tikutemwa Ciuta na mzengezgani withu, ndikuti tikuzirwiska mazgu gha Yesu pa nkhani zakuzirwa izi. Kweniso tikukondweska Adada ŵithu ŵa kucanya, a Yehova, ŵeneawo mbacitemwa.


text:
NKHANI YA PA CHIKOPI | KASI KULOMBA NKHWAKOVWIRA NADI?
Chifukwa Wuli Ŵanthu Ŵakulomba?
Samuel, * wa ku Kenya wakati: “Nkhatemwanga chomene njuga. Nkhalombanga kuti niwine vindalama vinandi. Kweni nkhawinapo yayi.”
Teresa, wa ku Philippines wakati: “Apo tikaŵa pa sukulu, tose tikayowoyanga pamtima malurombo agho ŵakatisambizga.”
Magdalene, wa ku Ghana wakati: “Para nasuzgika nkhulomba. Nkhulombaso kuti Chiuta wanigowokere zakwananga kweniso kuti niŵe Mkhristu muwemi.”
Ivyo wakayowoya Samuel, Teresa, na Magdalene vikulongora kuti ŵanthu ŵakulomba pa vifukwa vinandi. Vinyake vyamahara vinyake yayi. Ŵanyake ŵakulomba kufuma pasi pamtima. Kweni ŵanyake ŵakulomba mwadango waka. Ŵanyake ŵakulomba kuti ŵakwere mayeso, kuti timu yawo yiwine, kuti Chiuta waŵavwire mu nthengwa yawo, na vinyake vinandi. Ivi vikulongora kuti ŵanthu ŵanandi ŵakuwona kuti kulomba ntchinthu chakukhumbikwa. Nakuti ukaboni ukulongora kuti ŵanthu ŵanyake awo ŵakusopa yayi nawo ŵakulomba kanandi.
Kasi imwe mukulomba? Usange mukulomba, kasi mukulomba vichi? Kwali mukutemwa kulomba kwali yayi, nyengo zinyake mungajifumba kuti: ‘Kasi kulomba nkhwakovwira nadi? Kasi waliko uyo wakupulika?’ Munthu munyake wakalemba kuti kulomba ‘ni nthowa yakupepuskirako masuzgo. Vikuyana waka na munthu uyo wakuyowoya na chiŵeto.’ Ŵadokotala ŵanyake ŵakuti kulomba ni munkhwala. Kasi ŵanthu awo ŵakulomba ŵakuphyokapo waka panji ŵakusangapo uwemi?
Baibolo likuti kulomba ni nthowa yakupepuskirako waka masuzgo yayi. Likutiphalira kuti waliko uyo wakupulikizga para ŵanthu ŵakulomba mwakwenelera kweniso ŵakulomba vinthu vyakwenelera. Kasi uwu mbunenesko? Tiyeni tiwone ukaboni.
^ ndime 3 Mazina ghanyake mu nkhani iyi ghasinthika.


text:
Dango la Sayirasi lakuti tempile likazengekeso (22, 23)
36 Penepapo ŵanthu ŵa mu charu ŵakatora Yehoyahazi+ mwana wa Yosiya, ŵakamwimika kuŵa themba mu malo gha wiske+ mu Yerusalemu.2 Yehoyahazi wakaŵa themba wali na vyaka 23 ndipo wakawusa myezi yitatu mu Yerusalemu.3 Kweni themba la Eguputo likamuwuskamo kuti waleke kuwusa mu Yerusalemu, ndipo charu wakachilipiska matalente* 100 gha siliva na talente limoza la golide.+4 Themba la Eguputo likaŵika Eliyakimu mubali wa Yehoyahazi kuŵa themba pa Yuda na Yerusalemu ndipo likasintha zina lake kuŵa Yehoyakimu. Kweni Neko+ wakatora Yehoyahazi mubali wa Eliyakimu na kuya nayo ku Eguputo.+5 Yehoyakimu+ wakaŵa themba wali na vyaka 25, ndipo wakawusa vyaka 11 mu Yerusalemu. Wakachita viheni pamaso pa Yehova Chiuta wake.+6 Nebukadinezara+ themba la Babuloni wakiza kwimikana nayo, wakamukaka na maunyoro ghamkuŵa ghaŵiri na kumutolera ku Babuloni.+7 Nebukadinezara wakatora viteŵetero vinyake vya mu nyumba ya Yehova na kuya navyo ku Babuloni, wakaviŵika mu nyumba yake ku Babuloni.+8 Mdauko unyake wose wa Yehoyakimu, vinthu vyaukazuzi ivyo wakachita na vinthu ivyo wakasuskika navyo, vili kulembeka mu Buku la Mathemba gha Israyeli na Yuda. Mwana wake Yehoyakini wakaŵa themba mu malo ghake.+9 Yehoyakini+ wakaŵa themba wali na vyaka 18 ndipo wakawusa myezi yitatu na mazuŵa 10 mu Yerusalemu. Wakachita viheni pamaso pa Yehova.+10 Kukwambilira kwa chaka,* Themba Nebukadinezara likatuma ŵanthu kuti ŵakamutolere ku Babuloni+ pamoza na vinthu vyakuzirwa vya mu nyumba ya Yehova.+ Kweniso likimika Zedekiya mubali wa awiske kuŵa themba pa Yuda na Yerusalemu.+11 Zedekiya+ wakaŵa themba wali na vyaka 23, wakawusa vyaka 11 mu Yerusalemu.+12 Wakachita viheni pamaso pa Yehova Chiuta wake. Wakajiyuyura yayi pamaso pa Yeremiya+ ntchimi, uyo wakayowoyanga pakutumika na Yehova.13 Wakagalukiraso Themba Nebukadinezara,+ ilo likamulapizga mwa Chiuta. Wakachita mtafu* na kunonopeska mtima wake, wakakana kuwelera kwa Yehova Chiuta wa Israyeli.14 Ŵalongozgi wose ŵa ŵasembe kweniso ŵanthu ŵakaŵa ŵambura kugomezgeka chomene, ŵakachitanga vinthu vyose vyaukazuzi ivyo ŵamitundu ŵakachitanga, ŵakafipiska nyumba ya Yehova,+ iyo mweneko wakayituŵiska mu Yerusalemu.15 Yehova Chiuta wa ŵasekuru ŵawo wakalutilira kuŵachenjezga kwizira mu mathenga ghake, kuŵachenjezga kaŵirikaŵiri. Wakachitanga nthena chifukwa chakuti wakachitiranga chiwuravi ŵanthu ŵake na malo ghake ghakukhalamo.16 Kweni ŵakagoskanga mathenga gha Chiuta waunenesko,+ kupepura mazgu ghake,+ na kuhoya ntchimi zake,+ m’paka ukali wa Yehova ukiza pa ŵanthu,+ ŵakafika pakuti ŵangachizgikaso chara.17 Ntheura wakaŵatumira themba la Ŵakalidi,+ ilo likakoma ŵanyamata ŵawo na lupanga+ mu nyumba yawo yakupatulika.+ Wakaŵachitira chiwuravi chara, kwali ni munyamata kwali mwali, muchekuru panji wakukokonyara.+ Chiuta wakapeleka vyose mu woko lake.+18 Viteŵetero vyose vya nyumba ya Chiuta waunenesko, vikuru panji vichoko, kweniso usambazi wa nyumba ya Yehova na usambazi wa themba na wa ŵakaronga ŵake, vyose wakaluta navyo ku Babuloni.+19 Wakawotcha nyumba ya Chiuta+ waunenesko, wakabwangandura linga la Yerusalemu,+ wakawotcha na moto vigongwe vyake vyakukhora, wakaparanya chilichose cha mtengo wapatali.+20 Awo ŵakapona ku lupanga+ wakaŵatolera ku wuzga ku Babuloni, ndipo ŵakaŵa ŵateŵeti+ ŵake na ŵa ŵana ŵake m’paka ufumu wa Peresiya ukamba kuwusa.+21 Vyose ivi vikachitika kuti mazgu agho Yehova wakayowoya mwa Yeremiya+ ghafiskike, m’paka charu chimare kulipira masabata ghake.+ Mazuŵa ghose agho chikaŵira chakupasuka, chikasunga sabata, kufiska vyaka 70.+22 Mu chaka chakwamba cha Sayirasi+ themba la Peresiya, Yehova wakavundura mzimu wa Sayirasi themba la Peresiya kuti wapeleke chipharazgo mu ufumu wake wose. Ichi chikachitika kuti mazgu agho Yehova wakayowoya mwa Yeremiya+ ghafiskike. Chipharazgo ichi chikalembeka+ kuti:23 “Sayirasi themba la Peresiya wakuti: ‘Yehova, Chiuta wakuchanya, wanipa maufumu ghose gha charu chapasi,+ ndipo wanituma kuti nimuzengere nyumba mu Yerusalemu, ku Yuda.+ Ntheura waliyose wa ŵanthu ŵake uyo wali pakati pinu, Yehova Chiuta wake waŵe nayo, wakwelere ku Yuda.’”+


text:
THUMBIKO LAPADERA KU ŴANTHU ŴA YEHOVA!
Baibolo la Malemba Ghakupatulika mu Mang’anamuliro gha Charu Chiphya mu Chitumbuka
PA Seputembala 18, 2015, pakachitika chinthu chapadera chomene. Baibolo la Malemba Ghakupatulika mu Mang’anamuliro gha Charu Chiphya likafumiskika mu Chitumbuka.
Sono Baibolo la Mang’anamuliro gha Charu Chiphya ndimoza mwa Mabaibolo agho ŵanthu awo ŵakopa Chiuta ŵaŵazgenge mu Chitumbuka. Kweni chifukwa wuli pakakhumbikwanga Baibolo linyake lachitumbuka? Ni njani wakang’anamulira Baibolo ili? Kasi mungagomezga wuli kuti Baibolo la Mang’anamuliro gha Charu Chiphya ili ndiwemi chomene?
Chifukwa Wuli Pali Mabaibolo Ghanandinandi?
Mu vyaka vyasonosono apa, ŵanthu ŵang’anamura Mabaibolo ghanandi chomene. Ŵanthu ŵanyake awo ŵakaŵavya Mazgu gha Chiuta mu chiyowoyero chawo sono ŵali nagho chifukwa cha Mabaibolo ghanyake agho ŵanthu ŵang’anamura sonosono. Kweni ŵanthu ŵachali kufumiska Mabaibolo mu viyowoyero ivyo vili kale na Mabaibolo. Chifukwa wuli? Buku linyake (So Many Versions?) ilo wakalemba Sakae Kubo na Walter Specht likuti: “Pa Mabaibolo agho ghali kung’anamulika, palije ilo tingayowoya kuti ndakukwana. Ntchito ya kung’anamura Mabaibolo yikwenera kulutilira mwakuti fundo zake zikoleranenge na ivyo nkhwantha za Baibolo zabowozga sonosono. Chinyake ntchakuti chiyowoyero chikusintha.”
Mu vyaka vyasonosono apa, nkhwantha za Baibolo zikamba kupulikiska chomene Chihebere, Chiaramu, na Chigiriki. Ivi ni viyowoyero ivyo Baibolo likalembeka pakwamba. Kweniso ŵabowozga mipukutu yakale ndiposo yakugomezgeka kuluska iyo ŵakaŵa nayo awo ŵakang’anamuranga Baibolo kumanyuma. Ntheura, sono ndipo ŵanthu ŵangang’anamulira Mazgu gha Chiuta mwaunenesko chomene kuluska kale.
Munthu munyake wa vyamalonda, zina lake Declan Hayes, wakalemba kuti: “Baibolo ni buku ilo ŵanthu ŵakugura chomene chaka chilichose.” Ntheura pakukhumba kuguliska Mabaibolo ghanandi, ŵanyake ŵakung’anamura Mabaibolo ghakunozga waka pakuŵazga, kweni ŵakuwuskamo fundo zenecho. Mu Baibolo linyake ŵali kuwuskamo mazgu agho ŵanthu ŵanyake ŵakuti “ghakunozga yayi” pakuŵazga. Mu Baibolo linyake ŵali kusintha mazgu agho ŵakuwona kuti ŵanthu ŵanyake mazuŵa ghano ŵangakwiya nagho. Chiyelezgero, pakukhumba kukondweska gulu linyake la ŵanthu, ŵali kulemba kuti Chiuta ni “Dada-Mama” m’malo mwa kulemba waka kuti Chiuta ni “Dada.”
Kubisa Zina la Chiuta
Chinthu chachitima chomene ni icho ŵanthu ŵakung’anamura Mabaibolo ŵachita na zina la Chiuta, lakuti Yehova. (Zina ili ŵanthu ŵanyake ŵakuti “Yahweh.”) Mu Mabaibolo ghakale chomene, zina la Chiuta likalembekanga mu vilembo vinayi vyachihebere, ivyo lero tingavilemba kuti YHWH panji JHVH. Zina ili likusangika pa malo pafupifupi 7,000 mu Testamente Lakale pera. (Ekisodo 3:15; Salimo 83:18) Ichi chikulongora kuti Mlengi withu wakakhumbanga kuti awo ŵakumuteŵetera ŵamanyenge zina lake na kulizunura.
Kweni vyaka vinandi ivyo vyajumpha, Ŵayuda ŵakaleka kuzunura zina la Chiuta chifukwa ŵakatenge ni mziro. Pamanyuma, maghanoghano agha ghakanjiraso pakati pa Ŵakhristu. (Milimo 20:29, 30; 1 Timote 4:1) Ntheura ŵakung’anamura Mabaibolo ŵanandi ŵakamba kuwuskamo zina la Chiuta mu malo ghake na kulembamo “Fumu.” Mu Mabaibolo ghanandi mazuŵa ghano mulijirethu zina la Chiuta. Mu Mabaibolo ghanyake ghachingelezi ŵali kuwuskapo mazgu ghakuti “zina” pa Yohane 17:6, apo Yesu wakati: “Navumbura zina linu ku ŵanthu.” Chiyelezgero, Baibolo la Good News Translation pa vesi ili likuti: “Namuvumburani ku ŵanthu.”
Kasi ŵakuchitirachi nthena na zina la Chiuta? Pulikani ivyo vili kulembeka mu magazini yinyake yakovwira awo ŵakung’anamulira Mabaibolo. Magazini iyi ŵali kulemba mba wupu wa UBS (United Bible Societies), uwo ukulaŵilira ntchito zinandi za kung’anamura Mabaibolo pa charu chose. Nkhani yinyake mu magazini iyi yikuti: “Pakuti vilembo vyakuti YHWH vikwimira zina leneko la Chiuta, ipo nthowa yiwemi chomene nkhulemba waka zina leneliro mu viyowoyero ivyo mukung’anamulira.” Kweni yikachenjezga kuti: “Pali vinthu vinyake vyakukhumbikwira kuŵa navyo maso.”
Kasi “vinthu” ivi vikukolerana na fundo zakukhumbikwa pakung’anamura Baibolo? Kuyana na ivyo magazini iyi yikuyowoya, nkhwantha zinyake zikuti: ‘Usange tingamba kulemba zina lakuti Yahweh, tingatimbanizga ŵanthu ŵanyake. Ŵangamba kughanaghana kuti ‘Yahweh’ ni Chiuta wachilendo na wambura kumanyikwa, wakupambana na Chiuta uyo ŵakumumanya.’ Baibolo likuyowoya kuti Yehova Chiuta ngwakupambana nadi na ŵachiuta awo ŵanthu ŵanyake ŵakusopa.—Yesaya 43:10-12; 44:8, 9.
Nkhwantha zinyake za Baibolo zikuti zikulondezga waka ivyo ŵanthu ŵakuchita kwamba kale pakuwuskamo zina la Chiuta na kuŵikamo chithokozo chakuti “Fumu.” Kweni Yesu wakasuska ŵanthu awo ŵakulondezga waka maluso agho ghakuyuyura Chiuta. (Mateyu 15:6) Nakuti Malemba ghakuyowoyapo yayi kuti ŵanthu ŵafumiskengemo zina la Chiuta na kuŵikamo waka vithokozo. Yesu Khristu wali na vithokozo vinandi, nga ni “Mazgu gha Chiuta” kweniso “Themba la mathemba.” (Chivumbuzi 19:11-16) Ntheura kasi chingaŵa chakwenelera kuwuskamo zina lakuti Yesu na kuŵikamo waka vithokozo?
Nkhani yinyake mu magazini iyo yazunulika yikuti: “Ntchiwemi kuleka waka kulemba zina lakuti ‘Yehova.’” Chifukwa wuli? Magazini iyi yikuti: “Nkhwantha za Baibolo zikugomezga kuti zina lakuti ‘Yahweh’ ndilo likukolerana chomene na umo zina la Chiuta likazunulikiranga pakwamba.” Kweni para tingati tiwone, mazina ghakumanyikwa chomene gha mu Baibolo nga ni Yesaya, Yeremiya, na Yesu ghakuzunulika nga umo ŵeneko Ŵahebere ŵakazunuliranga yayi. Mu Chihebere, Yesaya wakuzunulika kuti Yeshaʽ·yaʹhu, Yeremiya Yir·meyahʹ, ndipo Yesu wakuzunulika kuti Yehoh·shuʹa. Pakuti lizgu lakuti “Yehova” ndiyo nthowa yakwenelera yakulembera zina la Chiuta ndipo ndakumanyikwa chomene, ntheura awo ŵakukana kulizunura ŵalije vifukwa vyakupulikikwa. Vikulongora kuti ŵanyake ŵakukana kuzunura zina la Chiuta chifukwa chakuti ŵakukhumba kuti vikolerane na ivyo ŵakugomezga na kughanaghana, kweni chifukwa cha kulondezga fundo zeneko yayi.
Nkhani yikuru apa nja kalembero yayi. Munthu munyake uyo wakugwira ntchito mu wupu wa UBS ku India, wakalemba vya uheni wa kuwuskamo zina la Chiuta mu Mabaibolo agho pakwamba likasangikangamo. Iyo wakati: “Ŵahindu ŵalije navyo ntchito vithokozo vya Chiuta. Ŵakukhumba kumanya zina leneko la Chiuta. Ŵakuwona kuti para zina lake ŵandalimanye mbwenu pangaŵa pakusuzga kuti ŵaŵe nayo paubwezi.” Nadi, ivi ndivyo ŵanthu wose awo ŵakukhumba kumumanya makora Chiuta ŵakukhumba. Para munthu wamanya zina la Chiuta ndipo wangamumanya makora. Wangamanya kuti Chiuta ni nkhongono waka yayi, kweni ngwanadi ndipo tingaŵa nayo paubwezi. (Ekisodo 34:6, 7) Ntheura Baibolo likuti: “Waliyose uyo wakuchema pa zina la Yehova wazamuponoskeka.” (Ŵaroma 10:13) Awo ŵakusopa Chiuta ŵakwenera kuzunura zina lake.
Baibolo Ilo Likuchindika Chiuta
Chikaŵa chinthu chapadera chomene mu 1950, apo Baibolo la Malemba Ghakupatulika mu Mang’anamuliro gha Charu Chiphya (Mateyu-Chivumbuzi) likafumiskika kakwamba mu Chingelezi. Mu vyaka 10 vyakulondezgapo, ŵakafumiskanga waka vigaŵa vichokovichoko vya Malemba Ghachihebere, agho ŵanandi ŵakuti Testamente Lakale. Kufika mu 1961, Baibolo lose likafumiskika mu Chingelezi. Chakuzirwa chomene ntchakuti Baibolo la Mang’anamuliro gha Charu Chiphya lili na zina la Chiuta lakuti “Yehova” mu malo ghose pafupifupi 7,000 mu Testamente Lakale. Kweni chikuru chomene ntchakuti ŵali kuwezgeramo zina la Chiuta mu malo 237 mu Malemba Ghachigiriki, panji kuti “Testamente Lasono.”
Ntchakwenelera nadi kuwezgeramo zina ili chifukwa Chiuta wakuchindikika kweniso ise tikupulikiska makora vinthu vinyake. Chiyelezgero, mu Mabaibolo ghanandi, lemba la Mateyu 22:44 likuti: “Fumu yikati kwa Fumu yane.” Kweni kasi uyo wakayowoyanga na munyake apa wakaŵa njani? Mu Baibolo la Mang’anamuliro gha Charu Chiphya, lemba la Mateyu 22:44 likuti: “Yehova wakati kwa Fumu yane,” kutolera mazgu gha pa Salimo 110:1. Ntheura ŵanthu awo ŵakuŵazga vesi ili ŵangapambaniska pakati pa Yehova Chiuta na Mwana wake.
Mbanjani Ŵakang’anamura Baibolo Ili?
Baibolo la Mang’anamuliro gha Charu Chiphya likupharazgika na Watch Tower Bible and Tract Society, wupu uwo ukwimira Ŵakaboni ŵa Yehova. Mu vyaka vyakujumpha handiredi, Ŵakaboni ŵa Yehova ŵakupanga na kugaŵira ŵanthu Mabaibolo pa charu chose. Baibolo la Mang’anamuliro gha Charu Chiphya mu Chingelezi, ŵakang’anamura Mbakhristu ŵachoko waka awo ŵakaŵa mu komiti yakuchemeka Komiti Yakung’anamura Baibolo mu Mang’anamuliro gha Charu Chiphya. Ŵanthu ŵa mu komiti iyi ŵakakhumba yayi kuti ŵamanyikwirepo, ndipo ŵakapempha kuti mazina ghawo ghangazunulikanga yayi nanga ni para ŵangaŵa kuti ŵafwa.—1 Ŵakorinte 10:31.
Chifukwa wuli Baibolo ili likuchemeka la Mang’anamuliro gha Charu Chiphya? Mu mazgu ghakwamba mu Baibolo Lachingelezi ilo likafumiskika mu 1950, komiti iyi yikalongosora kuti zina ili likukolerana na chigomezgo chakuti ŵanthu ŵali “pafupi kunjira mu charu chiphya” icho chikuzunulika pa 2 Petrosi 3:13. Komiti iyi yikalembaso kuti “mu nyengo yino apo tikufuma mu charu chakale kuya mu charu chiphya chaurunji,” ntchakukhumbikwa chomene kuti awo ŵakung’anamura Mabaibolo ŵawoneseskenge kuti “unenesko weneko wa Mazgu gha Chiuta” ukuŵala.
Baibolo Lakung’anamulika Makora
Komiti iyi yikaŵikapo mtima kuti ying’anamure makora Baibolo ili kuyana na fundo zeneko izo zikaŵa mu viyowoyero vyakwambilira. Awo ŵakang’anamuranga Baibolo ili mu Chingelezi ŵakang’anamura kufuma ku Chihebere, Chiaramu, na Chigiriki. Ŵakagwiliskira ntchito Mabaibolo ghawemi chomene agho ghakaŵapo. * Ŵakayezgayezga kung’anamura ndendende kuyana na umo fundo zake ziliri mu viyowoyero vyakwambilira. Kweni ŵakalemba mu mazgu ghapusu, agho ŵanthu ŵanandi mazuŵa ghano ŵangasuzgika yayi kupulika.
Ntchakuzizika yayi kuti nkhwantha zinyake za Baibolo zikulumba Baibolo la Mang’anamuliro gha Charu Chiphya chifukwa chakuti lili kung’anamulika makora, kwambura kusazgirako panji kuwuskako. Mu 1989, nkhwantha ya chiyowoyero cha Chihebere ku Israel, pulofesa Benjamin Kedar, wakati: “Pa ntchito yane ya kuwona umo Baibolo Lachihebere liliri na kuyaniska umo ŵanthu ŵali kung’anamulira mu viyowoyero vinyake, kanandi nkhuwona mu Baibolo Lachingelezi la Mang’anamuliro gha Charu Chiphya. Nyengo zose para nkhuwona mu Baibolo ili, nkhukhorwa kuti awo ŵakang’anamura Baibolo ili ŵakaŵikapo mtima kulemba fundo zeneko kuyana na umo ziliri mu viyowoyero vyakwambilira.”
Kung’anamulira Baibolo mu Viyowoyero Vinyake
Chifukwa cha ivyo tayowoya, Ŵakaboni ŵa Yehova ŵali na Baibolo la Mang’anamuliro gha Charu Chiphya mu viyowoyero vinyake padera pa Chingelezi. Pasono, Baibolo ili lang’anamulika lose panji chigaŵa waka mu viyowoyero vyakujumpha 125. Pakukhumba kung’anamura Baibolo ili mu viyowoyero vinyake, pali kunozgeka nthowa yakung’anamulira Baibolo pa kompyuta. Nthowa iyi yikovwira awo ŵakung’anamura Baibolo kuti ŵamanye mazgu ghose agho ghakusangika mu Baibolo na kughang’anamura. Paliso Dipatimenti Yakovwira Ŵakung’anamura. Wupu Wakulongozga wa Ŵakaboni ŵa Yehova, kwizira mu Komiti Yakulemba Mabuku, ndiwo ukulaŵilira ntchito ya kung’anamura Baibolo. Kweni kasi ntchito iyi yikuchitika wuli?
Chakwamba, pakusankhika Ŵakhristu ŵakujipeleka kuti ŵang’anamulire Baibolo. Ukaboni ukulongora kuti usange awo ŵakung’anamura ŵakugwilira ntchito pamoza, buku ilo ŵakung’anamura likuŵa lakulongosoka, kuluska ilo wangang’anamura munthu payekha. (Zintharika 11:14) Kanandi, awo ŵakuŵa mu gulu la kung’anamura Baibolo ni awo ŵang’anamurapo nyengo yitali mabuku gha Ŵakaboni ŵa Yehova. Kufuma apo, gulu ilo lasankhika likusambizgika fundo zakovwira pakung’anamura Baibolo kweniso umo lingagwiliskira ntchito mapulogiramu gha pakompyuta agho ghali kunozgeka kovwira pa ntchito iyi.
Awo ŵakung’anamura Baibolo ŵakuphalirika kuti ŵachite umo ŵangafiskira pakung’anamura fundo zaunenesko kweniso munthowa yakuti ŵanthu ŵanandi ŵangapulikiska luŵiro. Ŵang’anamulire lizgu pa lizgu usange vikupulikikwa, kweni ŵaleke kutimbanizga ng’anamuro la mazgu agho ghakaŵa mu viyowoyero vyakwambilira. Kasi ŵakuchita wuli ivi? Ghanaghanirani vya Baibolo ilo lafuma sono. Awo ŵakang’anamuranga ŵakamba dankha kusanga mazgu gha Chitumbuka agho ng’anamuro lake ndimoza na mazgu ghakurughakuru gha mu Baibolo Lachingelezi la Mang’anamuliro gha Charu Chiphya. Kufuma apo, pulogiramu ya pakompyuta yikalongoranga mazgu gha mu Baibolo agho ng’anamuro lake ndimoza kweniso agho ghakuyanako ng’anamuro. Yikalongorangaso Chigiriki panji Chihebere uko mazgu Ghachingelezi ghakatoleka mwakuti awo ŵakang’anamuranga ŵamanye umo mazgu agha ghakang’anamulikira mu malo ghanyake. Vyose ivi vikawovwira chomene awo ŵakang’anamuranga pakusankha mazgu ghakwenelera gha Chitumbuka. Para ŵakung’anamura aŵa ŵakolerana, mbwenu ŵakwamba kung’anamura Baibolo. Pakung’anamura vesi lililose, kompyuta yikizanga na mazgu gha Chitumbuka agho ŵakasankha.
Kweni kung’anamura nkhuwuskapo waka mazgu ghachingelezi na kuŵikamo ghachitumbuka yayi. Pakaŵa ntchito yikuru pakukhumba kuwoneseska kuti mazgu gha Chitumbuka agho ŵakasankha ghakukolerana nadi na fundo iyo yikuyowoyeka pa vesi ilo kweniso mu nkhani yose. Ŵakawoneseska kuti ŵakulondezga malango gha kalembero kweniso kuti masentesi ghalembeka kuyana na umo ŵanthu ŵakuyowoyera. Para mungaŵazga Baibolo ili, ndipo mungagomezga nadi kuti ntchito yikaŵapo. Mu Baibolo la Chitumbuka la Mang’anamuliro gha Charu Chiphya, Mazgu gha Chiuta ghalembeka munthowa yambura kusuzga kuŵazga, ghakupulikikwa makora, kweniso ghalembeka kuyana na ng’anamuro leneko ilo likaŵa mu viyowoyero vyakwambilira. *
Tikumupemphani kuti muliŵazge mwakufwasa Baibolo ili la Malemba Ghakupatulika mu Mang’anamuliro gha Charu Chiphya na kujiwonera mwekha. Mungalisanga ku awo ŵakupanga magazini iyi panji ku mpingo wa Ŵakaboni ŵa Yehova. Muŵe na chigomezgo chose kuti ivyo mukuŵazga mu Baibolo ili ni mazgu gheneko gha Chiuta mu chiyowoyero chinu. Tikukayika yayi kuti namwe muzomerezgenge kuti kufumiskika kwa Baibolo ili chikaŵa chinthu chapadera nadi!
^ ndime 24 Pakung’anamura mabuku gha Mateyu m’paka Chivumbuzi, ŵakagwiliskira ntchito Testamente Lasono mu Chigiriki Chakwambilira (The New Testament in the Original Greek,) lakulembeka na Westcott na Hort. Pakung’anamura mabuku gha Genizesi m’paka Malaki ŵakagwiliskira ntchito Baibolo Lachihebere (Biblia Hebraica) lakulembeka na R. Kittel. Kweniso mu 2013, pakunozgaso Baibolo la Mang’anamuliro gha Charu Chiphya mu Chingelezi, ŵakagwiliskira ntchito mipukutu yinyake yakale iyo ŵakuti yikalembeka m’ma 100 na 200 C.E. Ŵakatoleraso ivyo nkhwantha za Baibolo zabowozga sonosono apa, nga ni ivyo Nestle na Aland ndiposo ŵa United Bible Societies ŵali kulemba.
^ ndime 30 Kuti mumanye fundo zinyake zakovwira pakung’anamura Baibolo kweniso vigaŵa vya Baibolo ili la Chitumbuka, wonani vyakusazgirapo A1 na A2 cha kuumaliro wa Baibolo ili.


text:
KASI VIKAŴAKO VYEKHA?
Somba Iyo Yikusintha Mtundu
SOMBA yakuchemeka Cuttle yikusintha mtundu kuyana na malo, ndipo munthu wangayiwona luŵiro yayi. Lipoti linyake likuti somba iyi “yili na midyelere panji mitundu yinandinandi ndipo yikukaŵa yayi kusintha mtundu.” Kasi somba iyi yikukwaniska wuli ivi?
Wonani fundo iyi: Somba iyi yili na maselo ghapadera mu chipapa (chikumba) chake, agho ghakovwira kuti yisinthenge mtundu. Mu maselo agha muli tumathumba twakuzura na mitundu yinandi ndipo tuli mukati mwa tuminofu. Para somba iyi yikukhumba kujibisa, wongo wake ukutuma uthenga kuti ukakhwinyatiske tuminofu twakuwaro kwa tumathumba. Kufuma apo, tumathumba tura na mitundu iyo yili mukati vikutukumuka, mbwenu nyengo yeneyiyo somba iyi yikusintha mtundu na midyelere. Somba iyi yikuchita ivi para yikukhumba kubisama, para yikukhumba kukopa zanalume panji zanakazi, na kupulikana na zinyake.
Mainjiniya pa yunivesite ya Bristol ku England, ŵali kupanga chipapa cha somba ya cuttle. Ŵakatora tumphira tufipa uto ŵakatupanga nga ni madisiki ndipo ŵakatufwinda mu tunthu uto tuli nga ni minofu ya somba ya cuttle. Ŵakati ŵajoyina ku magesi chipapa ichi, tuminofu tura tukakhwinyata na kutukumuska tumadisiki tufipa tura. Mbwenu chikumba chira chikabinkha na kusintha mtundu.
Jonathan Rossiter wakayowoya kuti usange ŵanthu ŵangapulikiska umo somba iyi yikusinthira mtundu, mbwenu ŵangapanga vyakuvwara ivyo vingasintha mtundu mu kanyengo kachoko waka. Wakati ŵanthu ŵangavwara vyakuvwara vyanthena ivi kuti ŵajibise, panji kuti ŵatchene waka.
Kasi mukuti wuli? Kasi vikuchitika vyekha kuti somba iyi yisinthenge mtundu? Panji ntchifukwa chakuti ndimo yili kulengekera?


text:
MUTU 7
Nthowa Zakupharazgira—Tikuchita Chilichose Kuti Tipharazgire Ŵanandi
1, 2. (a) Chifukwa wuli Yesu wakatutuzgira boti mu maji? (b) Kasi ŵasambiri ŵakugomezgeka ŵakachita wuli nga ni Yesu, ndipo chifukwa wuli?
APO Yesu wakaŵa mumphepete mwa nyanja, wumba ukamuwungilira. Kweni iyo wakakwera boti ndipo ŵanthu ŵakalitutuzgira mu maji cha pataliko. Chifukwa wuli wakachita nthena? Wakakhumbanga kuti wumba wose upulike makora ivyo wakasambizganga.—Ŵerengani Mariko 4:1, 2.
2 Pambere Ufumu wa Chiuta undambe kuwusa kweniso ukati wamba kuwusa, ŵasambiri ŵakugomezgeka ŵakachita nga ni Yesu kuti ŵafikire ŵanthu ŵanandi na makani ghawemi. Ŵakagaŵiranga mabuku na vinyake pakupharazga uthenga wa Ufumu. Yesu wakulongozga ŵateŵeti ŵake kuti ŵalutilire kuyezga nthowa zose pakuchita ntchito iyi. Kweniso chifukwa cha tekinoloje, tikusintha nthowa zakupharazgira. Tikukhumba kupharazgira ŵanthu ŵanandi pambere umaliro undafike. (Mat. 24:14) Wonani nthowa zinyake izo ŵateŵeti ŵa Chiuta ŵayezgapo kuti ŵapharazgire ŵanthu kulikose. Kweniso tiwonenge ivyo nase tingachita pakupharazga makani ghawemi.
Kupharazgira Ŵanandi
3. Chifukwa wuli ŵalongozgi ŵa visopa ŵakakwiya na upharazgi withu wa mu manyuzipepara?
3 Manyuzipepara: Kufuma mu 1879, Mubali Russell na ŵanyake ŵakapharazganga unenesko wa Ufumu kwizira mu Gongwe la Mulinda. Ndipo uthenga uwu ukafikiranga ŵanthu ŵanandi. Kweni apo chaka cha 1914 chikaŵa pafupi, vikuwoneka kuti Khristu wakasintha vinthu mwakuti makani ghawemi ghafikire ŵanthu ŵanandi chomene. Vinthu vikamba kusintha mu 1903. Mu chaka ichi, Dr. E. L. Eaton, muyowoyeri wa ŵalara ŵa matchalitchi mu Pennsylvania, wakalembera kalata Charles Taze Russell, kumususka pa nkhani zinyake za mu Baibolo. Eaton wakati: “Chingaŵa chiwemi kuti waliyose walongosore chigaŵa chake mu nyuzipepara pa nkhani zakuzirwa izo tikupambana, mwakuti ŵanthu ŵawone uyo wakuneneska.” Russell na ŵanyake ŵakawona kuti nkhani izi ŵanthu ŵangakondwa nazo, ntheura ŵakanozga kuti zilembeke mu nyuzipepara yakumanyikwa chomene ya Pittsburgh Gazette. Ŵanthu ŵakatemwanga chomene nkhani izo Russell wakalembanga, chifukwa wakalongosoranga makora unenesko wa mu Baibolo. Ntheura, ŵeneko ŵa nyuzipepara ŵakajipeleka kuti Russell waŵikengemo nkhani zake sabata yiliyose. Ivi vikakwiyiska ŵalongozgi ŵa visopa.
Mu 1914, nkhani za Russell zikalembekanga mu manyuzipepara ghakujumpha 2,000
4, 5. Kasi Mubali Russell wakajiyuyura wuli, ndipo awo ŵali na udindo mu gulu la Chiuta, ŵakusambirako vichi?
4 Pamasinda, ŵanyake ŵakakhumbanga kuti mu manyuzipepara ghawo muŵenge nkhani za Russell. Mu 1908, Gongwe la Mulinda likati nkhani za Russell zikalembekanga mu “manyuzipepara 11.” Ŵabali awo ŵakamanyanga vya manyuzipepara ŵakasachizga kuti para Russell wangasamuskira maofesi ku tawuni yakumanyikwa kuluska Pittsburgh, ndikuti nkhani zake zilembekenge mu manyuzipepara ghanandi. Mubali Russell wakaghanaghanirapo ivi, ntheura mu 1909, wakasamuskira maofesi ku Brooklyn, New York. Kasi ntchivichi chikachitika? Mu myezi yichoko waka, nkhani za mu Baibolo izi zikasangikanga mu manyuzipepara ghakujumpha 400. Kweni pakaŵaso manyuzipepara ghanyake agho ghakajipelekanga. Ndipo Ufumu wati wamba kuwusa mu 1914, nkhani za mu Baibolo zikalembekanga mu viyowoyero vinayi mu manyuzipepara ghakujumpha 2,000.
5 Kasi tikusambirako vichi kwa Russell? Awo ŵali na udindo mu gulu la Chiuta ŵakwenera kuŵa ŵakujiyuyura nga ni Russell. Para ŵakudumura chakuchita, ntchiwemi kughanaghaniraso masachizgo gha ŵanji.—Ŵerengani Zintharika 15:22.
6. Kasi uthenga uwo ukalembekanga mu manyuzipepara ukawovwira wuli ŵanthu?
6 Uthenga wa Ufumu uwo ukalembekanga mu manyuzipepara ukawovwira chomene ŵanthu kuti ŵasinthe. (Heb. 4:12) Mwachiyelezgero, Ora Hetzel, wakabatizika mu 1917. Wakasambira unenesko kwizira mu nkhani zenezizi. Iyo wakati: “Nati natengwa, nkhaluta ku Rochester, Minnesota kukawona amama. Nkhati nafika, nkhasanga amama ŵakucheketa tumapepara mu nyuzipepara. Pa tumapepara utu pakaŵa nkhani izo zikalembeka na Russell. Ntheura ŵakanilongosolera vinthu ivyo ŵakasambira mu nkhani izi.” Ora wakamanya unenesko ndipo waŵa mupharazgi wa Ufumu wa Chiuta kwa vyaka 60.
7. Chifukwa wuli ŵabali ŵakaleka kupharazga mu manyuzipepara?
7 Mu 1916, ŵabali ŵakaleka kupharazga kwizira mu manyuzipepara. Pakaŵa vinthu viŵiri ivyo vikapangiska. Chakwamba, chikaŵa chakusuzga kusanga vinthu vyakukhumbikwa pakupanga manyuzipepara chifukwa cha Nkhondo Yakwamba ya Charu Chose. Mu 1916, dipatimenti yithu yakuwona vya manyuzipepara ku Britain yikati: “Pasono tili waka na manyuzipepara ghakujumpha 30 agho ghakupulinta nkhani zithu. Kweni vikuwoneka kuti nambara iyi yikhirenge chomene chifukwa mapepara ngakudura.” Chachiŵiri, Mubali Russell wakafwa pa Okutobala 31, 1916. Ntheura Gongwe la Mulinda Lachingelezi la Disembala 15, 1916 likati: “Pakuti Mubali Russell wafwa, taleka kulemba nkhani zake [mu manyuzipepara].” Nangauli ŵakaleka kupharazga kwizira mu manyuzipepara, kweni ŵakalutilira kupharazga na Sinema Yakulongosora Chilengiwa.
8. Kasi mu “Sinema Yakulongosora Chilengiwa” mukaŵa vichi?
8 Sinema. Russell pamoza na ŵanyake ŵakapanga Sinema Yakulongosora Chilengiwa. Pakatora vyaka vitatu kuti yimare, ndipo yikafuma mu 1914. (Zinth. 21:5) Mu sinema iyi, ŵakalongoranga vithuzithuzi na kuvilongosora. Ŵakasanga nthowa yakuti vithuzithuzi vinyake viwonekenge nga ni vyanadi. Nakuti ŵanthu ŵanandi ŵakati ŵawonelera sinema iyi, ŵakabekerako. Nawo ŵakayezganga chomene kuŵikamo vinyama mu masinema ghawo. Lipoti linyake mu 1913, likati: “Vithuzithuzi vinandi ivyo ŵakalongora pa chigaŵa cha Nowa, ŵakavijambura ku malo ghakusungirako vinyama.” Ŵanthu ŵakumanya kujambura ŵakufuma ku London, New York, Paris, na Philadelphia, ŵakatozga chithuzithuzi chilichose mu filimu iyi.
9. Chifukwa wuli ŵakamalirapo nyengo kweniso ndalama pakupanga sinema?
9 Chifukwa wuli ŵakamalirapo nyengo na ndalama pakupanga filimu iyi? Pa ungano wa chigaŵa mu 1913, pakayowoyeka fundo yakuti: “Ŵanthu ŵakutemwa chomene makatuni na vithuzithuzi. Ntheura, nase tawona kuti iyi ni nthowa yiwemi chomene yakovwilira ŵanthu kuti ŵasambire Baibolo. Ndipo tikugomezga kuti ŵapharazgi ŵa Ufumu ŵakondwenge nayo.”
10. Kasi sinema iyi ŵakayiwoneska nkhu?
10 Mu 1914, Sinema iyi ŵakayiwoneskanga mu misumba 80 zuŵa lililose. Vikulongora kuti ŵanthu pafupifupi 8 miliyoni ŵakawonelera Sinema iyi mu America na Canada. Mu chaka chenechicho, Sinema iyi ŵakayiwoneska ku Australia, Britain, Denmark, Finland, Germany, New Zealand, Norway, Sweden, na Switzerland. Ŵakapangaso sinema yinyake ya vithuzithuzi, iyo ŵakayiwoneskanga mu matawuni ghachokoghachoko. Sinema iyi yikachemekanga “Eureka,” ndipo yikarya ndalama zinandi yayi pakupanga, nakuti yikaŵa yipusu kwenda nayo. Vikulongora kuti mu 1916, yimoza mwa masinema ghaŵiri agha, yikang’anamulika mu Chiameniya, Chinorowe, Chifurenchi, Chijeremani, Chigiriki, Chitaliyani, Chipolishi, Chisipanishi, na Chiswedishi.
Mu 1914, “Sinema” iyi ŵakayiwoneskanga mu maholo ghakurughakuru
11, 12. Kasi munyamata munyake wakakhwaskika wuli wati wawonelera sinema iyi, ndipo tingasambirapo vichi?
11 Charles Rohner, munyamata wa vyaka 18, wakakhwaskika chomene wati wawonelera Sinema iyi mu Chifurenchi. Iyo wakati: “Ŵakayiwoneska mu tawuni yithu ya Colmar, mu France. Unenesko wa mu Baibolo ukalongosoreka makora mu sinema iyi kufuma pakwamba m’paka paumaliro.”
12 Ntheura, Charles wakabatizika, ndipo mu 1922 wakamba uteŵeti wanyengozose. Wakapika mulimo wakuti wawoneskenge sinema iyi mu France. Iyo wakati: “Nkhapika milimo yinandi: Nkhalizganga gitara, nkhaŵa muteŵeti wa maakaunti, nkhagaŵanga mabuku, kweniso nkhaphaliranga ŵanthu kuti ŵaleke kupanga chiwawa pambere maungano ghandambe. Pakupumura, tikagaŵanga mabuku. Waliyose wakaŵa na malo ghake, kwali ni mubali kwali ni mudumbu. Waliyose wakaŵanga na mabuku mu mawoko na kugaŵira munthu waliyose apo wakhala. Kweniso pa mulyango ukuru wa holo, tikaŵa na mathebulu agho pakaŵanga mabuku ghanandi.” Mu 1925, Charles wakamba kuteŵetera pa Beteli, ku Brooklyn, New York. Mubali uyu wakapika mulimo wakuti walizgenge ving’wenyeng’wenye pa wayilesi ya WBBR, iyo yikaŵa kuti yamba waka. Pakuwona umo wakachitira Mubali Rohner, nase tingajifumba kuti, ‘Kasi nane ningazomera mulimo uliwose uwo ningapika, mwakuti ntchito ya kupharazga yende makora?’—Ŵerengani Yesaya 6:8.
13, 14. Kasi wayilesi yikawovwira wuli pa mulimo wa kupharazga? (Wonaniso bokosi la mutu wakuti “ Mapulogiramu gha pa WBBR” na lakuti “ Ungano Wambura Kuluwika.”)
13 Wayilesi. M’ma 1920, ŵakawoneskanga viŵi yayi Sinema Yakulongosora Chilengiwa. M’malo mwake ŵakamba kupharazga makani ghawemi gha Ufumu pa wayilesi. Pa Epulero 16, 1922, Mubali Rutherford, wakayowoya nkhani yake yakwamba iyo yikapulikikwa pa wayilesi. Nkhani iyi wakayowoyera mu Metropolitan Opera House ku Philadelphia, Pennsylvania. Ŵanthu pafupifupi 50,000 ŵakategherezga nkhani iyi, ya mutu wakuti “Ŵanandi Awo Mbamoyo Sono Ŵafwenge Yayi.” Mu 1923, ŵanthu ŵakategherezgaso nkhani za ungano wa chigaŵa pa wayilesi. Ntheura awo ŵakalongozganga pa mulimo wa kupharazga ŵakawona kuti chingaŵa makora kuti tiŵe na wayilesi yithu na yithu. Wayilesi yakwamba yikaŵa ku Staten Island, New York, ndipo yikachemekanga WBBR. Wayilesi iyi yikamba kugwira ntchito pa Febuluwale 24, 1924.
Mu 1922, ŵanthu pafupifupi 50,000 ŵakategherezga nkhani ya mutu wakuti “Ŵanandi Awo Mbamoyo Sono Ŵafwenge Yayi.”
14 Pakuyowoya za chilato cha wayilesi iyi, Gongwe la Mulinda Lachingelezi la Disembala 1, 1924, likati: “Kupharazga unenesko wa mu Baibolo pa Wayilesi ni nthowa yiwemi chomene, kweniso njambura kunanga ndalama zinandi. Usange Fumu yawona kuti ntchakwenelera kuti tiŵeso na mawayilesi ghanyake ghakuti tipharazgirenge unenesko, yitipenge ndalama.” (Sal. 127:1) Kufika mu 1926, Ŵakaboni ŵa Yehova ŵakaŵa na masiteshoni gha wayilesi 6. Ku America, kukaŵa ghaŵiri, WBBR na WORD. Ghanyake ghanayi ghakaŵa ku Canada.
15, 16. (a) Kasi ŵalongozgi ŵa matchalitchi ŵakachita wuli ŵati ŵamanya kuti tikupharazga pa wayilesi? (b) Kasi pakaŵa kukolerana wuli pakati pa kupharazga pa wayilesi na ku nyumba na nyumba?
15 Unenesko ukathandazgika chomene, ndipo ŵalongozgi ŵa matchalitchi ŵakachita sanji. Albert Hoffman, uyo wakamanyanga umo ntchito yikenderanga ku siteshoni ya Saskatchewan, ku Canada, wakati: “Ŵanthu ŵanandi ŵakamba kuŵamanya makora Ŵasambiri ŵa Baibolo.” Mulimo wa kupharazga pa wayilesi ukendanga makora chomene m’paka mu 1928. Kweni mu chaka ichi ŵalongozgi ŵa matchalitchi ŵakachichizga Boma kuti lipoke layisensi ya masiteshoni ghose gha Ŵakaboni ŵa Yehova mu Canada.”
16 Nangauli ŵakajara mawayilesi ghithu ku Canada, ŵabali ŵakalutilira kuyowoya nkhani za mu Baibolo pa mawayilesi ghakulipira. (Mat. 10:23) Kuti ŵanthu ŵamanye kuti mapulogiramu agha ghakulutilira pa wayilesi, mu Gongwe la Mulinda na Wukani!, mukaŵanga mazina gha masiteshoni agho pakaŵanga mapulogiramu agha. Ntheura awo ŵakapharazganga nyumba na nyumba ŵakachiskanga ŵanthu kuti ŵajurenge masiteshoni agha. Kasi ntchivichi chikachitika? Uteŵeti Withu wa Ufumu wa Janyuwale 1931, ukati: “Wayilesi yikawovwira chomene ŵabali awo ŵakapharazganga nyumba na nyumba. Tikapokera malipoti ghanandi ghakuti ŵanthu ŵakajuranga masiteshoni agha. Ndipo chifukwa chakuti ŵakategherezganga nkhani za Mubali Rutherford, ŵakapokeranga mabuku ghithu kwambura suzgo.” Kweniso Uteŵeti Withu wa Ufumu ukati, upharazgi wa pa wayilesi na upharazgi wa nyumba na nyumba ni “nthowa ziŵiri zikuru izo gulu likupharazgira.”
17, 18. Kasi wayilesi yikalutilira wuli kovwira pa mulimo wa kupharazga nangauli vinthu vikasintha?
17 M’ma 1930, awo ŵakatinkhanga mulimo withu, ŵakamba kukanizga kuti tipharazgenge pa mawayilesi ghakulipira. Ntheura, mu 1937, ŵanthu ŵa Yehova ŵakasanga nthowa yinyake. Ŵakaleka kupharazga pa wayilesi na kulutizga kupharazga nyumba na nyumba. * Ndipouli, makani ghawemi ghakalutilira kupharazgika pa wayilesi ku mizi na vigaŵa vinyake. Mwachiyelezgero, mu 1951 m’paka 1991, pa wayilesi yinyake ku West Berlin pakaŵa pulogiramu ya nkhani za mu Baibolo. Nkhani izi zikawovwira kuti awo ŵakakhalanga ku East Germany, ŵapulike uthenga wa Ufumu. Kwamba mu 1961, pa wayilesi ya boma ku Suriname, South America, sabata yiliyose pakaŵanga pulogiramu ya nkhani za mu Baibolo ya maminiti 15. Ivi vikachitika kwa vyaka vyakujumpha 30. Kwamba mu 1969 m’paka 1977, gulu likafumiska nkhani zakuchita kujambura zakujumpha 350. Mutu ukuru wa nkhani izi ukaŵa wakuti “Malemba Ghose Ngachandulo.” Ku America, masiteshoni 291, ghakaŵa na pulogiramu ya nkhani izi mu vigaŵa 48. Ndipo mu 1996, pa wayilesi yinyake ku Apia, South Pacific, sabata yiliyose pakaŵanga pulogiramu ya mutu wakuti “Baibolo Likuzgora Mafumbo Ghinu.”
18 Kuumaliro wa ma 1990, wayilesi yikaŵaso nthowa yikuru yakupharazgira yayi. Ndipouli, tikasanga nthowa yinyake iyo yikovwira kuti tipharazgire ŵanthu ŵanandi chomene pa charu chapasi.
19, 20. Chifukwa wuli Ŵakaboni ŵa Yehova ŵali na Webusayiti ya jw.org, ndipo njakovwira wuli? (Wonaniso bokosi la mutu wakuti “ JW.ORG.”)
19 Intaneti. Mu 2013, ŵanthu ŵakujumpha 2.7 biliyoni, ŵakaŵa kuti ŵali na mwaŵi wa Intaneti. Vikulongora kuti ŵanthu 2 biliyoni, ŵakaŵa na mwaŵi wa kujura Intaneti pa kompyuta, foni, na vinthu vinyake. Chiŵelengero chikukwera zuŵa na zuŵa, chomenechomene muno mu Africa, nakuti ŵanthu ŵakujumpha 90 miliyoni ŵali na mwaŵi wa Intaneti. Ntheura, mazuŵa ghano ŵanthu ŵakusanga luŵiro vinthu ivyo ŵakukhumba pa Intaneti.
20 Ŵakaboni ŵa Yehova ŵakamba kugwiliskira ntchito nthowa iyi kwamba mu 1997. Ndipo mu 2013, Webusayiti ya jw.org yikaŵa mu viyowoyero 300, ndipo pali nkhani za mu Baibolo izo munthu wangakopera mu viyowoyero vyakujumpha 520. Zuŵa lililose ŵanthu ŵakujumpha 750,000, ŵakujura jw.org. Kweniso mwezi uliwose ŵanthu ŵakuwonelera mavidiyo, na kukopera mabuku ghakujumpha 3 miliyoni, magazini 4 miliyoni, kweniso sumu panji nkhani zakutegherezga zakujumpha 22 miliyoni.
21. Kasi tikusambirapo vichi pa ivyo vikachitikira Sina?
21 Webusayiti yawovwira chomene pakupharazga makani ghawemi gha Ufumu wa Chiuta, nanga nkhu vyaru ivyo mulimo withu ngwakukanizgika. Mwachiyelezgero, mu 2013 munthu munyake zina lake Sina, wati wabowozga Webusayiti ya jw.org, wakimba foni ku likuru la Ŵakaboni ŵa Yehova pa charu chose, ku United States. Wakafumba kuti wamanye vinandi vya Baibolo. Ichi chikaŵa chakuzizika. Munthu uyu wakakulira mu “Chisilamu, ndipo uko wakakhalanga Ŵakaboni ŵa Yehova ŵakaŵa ŵanangwa viŵi yayi kupharazga. Ntheura, Kaboni munyake wa ku America, wakamba kusambira nayo Baibolo pa Intaneti, kaŵiri pa sabata.
Kusambizga Ŵanthu
22, 23. (a) Kasi yilipo nthowa ya kupharazgira iyo yinganjira m’malo mwa kupharazga nyumba na nyumba? Longosorani. (b) Kasi Yesu watumbika wuli mulimo withu?
22 Pa nthowa zose zakupharazgira izo tadumbiskana mu nkhani iyi, palije iyo yinganjira mu malo mwa kupharazga nyumba na nyumba. Chifukwa wuli? Chifukwa ŵanthu ŵa Chiuta ŵakuyezga Yesu. Iyo wakapharazgiranga waka wumba yayi, kweni wakawovwiranga munthu waliyose payekha. (Luka 19:1-5) Kweniso Yesu wakasambizga ŵasambiri ŵake kuti nawo ndimo ŵachitirenge, ndipo wakaŵapa uthenga wakuti ŵapharazgenge. (Ŵerengani Luka 10:1, 8-11.) Mu Mutu 6, tikasambira kuti ŵabali awo ŵakalongozganga pa mulimo wa kupharazga, ŵakachiskanga ŵateŵeti ŵa Yehova kuti ŵapharazgirenge munthu maso na maso.—Mil. 5:42; 20:20.
23 Sono Ufumu wa Chiuta wawusa kuchanya vyaka 100. Ndipo ŵapharazgi pafupifupi 8 miliyoni ŵakusambizga ŵanji khumbo la Chiuta. Tikumanya kuti Themba lithu Yesu Khristu, latumbika nthowa zose izo tayezga kuti ŵanthu ŵanandi ŵapulike vya Ufumu. Mu Mutu wapanthazi, tiwonenge ivyo Yesu wali kutipa kuti vitovwire kuthandazga makani ghawemi ku mtundu uliwose, fuko, na lulimi.—Chivu. 14:6.
^ ndime 17 Mu 1957, ŵabali ŵakajara wayilesi ya WBBR ku New York.
Manyani Vinandi
Kasi ‘Tingamuzgora Wuli Waliyose’?
Kasi tingacita wuli kuti tidumbiskane makora fundo za mu Malemba na ŵanji para ŵatifumba mafumbo ghanonono? Wonani nthowa zitatu izo zingatovwira kuzgora makora.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
45 Yosefe wakati wapulika nthena, wakatondeka kujikora pamaso pa ŵateŵeti ŵake wose.+ Ntheura wakachemerezga kuti: “Ŵafumiskanipo ŵanthu wose pamaso pane!” Ndipo pakaŵavya munthu munyake uyo wakaŵa nayo apo Yosefe wakajivumburanga ku ŵabali ŵake.+
2 Penepapo wakalira mazgu pachanya m’paka Ŵaeguputo ŵakapulika, ndipo ŵa ku nyumba ya Farawo nawo ŵakapulika.
3 Paumaliro Yosefe wakati ku ŵabali ŵake: “Ndine Yosefe. Kasi adada ŵachali ŵamoyo?” Ŵabali ŵake ŵakamuzgora yayi, ŵakati waka pwaza!
4 Ntheura Yosefe wakati ku ŵabali ŵake: “Naŵeya, sendelerani pafupi.” Ndipo iwo ŵakasendelera pafupi.
Iyo wakati: “Ndine Yosefe mubali winu, uyo mukamuguliska ku Eguputo.+
5 Kweni sono mungachitanga chitima yayi panji kukalipirana chifukwa chakuti mukaniguliska kuno. Chiuta ndiyo wakanituma kuno panthazi pinu kuti nithaske umoyo.+
6 Ichi ni chaka chachiŵiri cha njara mu charu,+ kweni kwakhala vyaka vinyake vinkhondi ivyo ŵanthu ŵalimenge yayi panji kuvuna.
7 Kweni Chiuta wakanituma panthazi pinu kuti wamusungirani mphapu+ pa charu chapasi, kweniso kuti wamusungani ŵamoyo pakumupani chiponosko chikuru.
8 Ntheura ndimwe yayi mukanituma kuno. Chiuta waunenesko ndiyo wakanituma kuno kuti wanimike kuŵa wakupeleka fundo mulara kwa Farawo na fumu pa nyumba yake yose ndiposo kuwusa charu chose cha Eguputo.+
9 “Welerani luŵiro kwa adada, ndipo mukati kwa iwo, ‘Yosefe mwana winu wayowoya kuti: “Chiuta wanimika kuŵa fumu pa Eguputo yose.+ Ntheura mwize kwa ine, mungachedwanga yayi.+
10 Muzakakhale mu charu cha Gosheni,+ ndipo muzamuŵa pafupi na ine. Mwize mose, imwe, ŵana ŵinu, ŵazukuru ŵinu, mberere zinu, ng’ombe zinu, na vyose ivyo muli navyo.
11 Nizamumupani chakurya, chifukwa kwakhala vyaka vinyake vinkhondi vya njara.+ Para mwizengeko yayi, imwe na nyumba yinu mukavukenge ndipo vyose ivyo muli navyo vimalenge.”’
12 Imwe na munung’una wane Benjamini mukuwona na maso ghinu kuti ndine nadi nkhuyowoya namwe.+
13 Ntheura mukaŵaphalire adada vya uchindami wose uwo nili nawo muno mu Eguputo, na vyose ivyo mwawona. Mwende luŵiro, ndipo mwize nawo kuno adada.”
14 Penepapo Yosefe wakavumbatira munung’una wake Benjamini na kulira, ndipo Benjamini nayo wakalira uku wakoloŵeka mawoko mu singo ya Yosefe.+
15 Wakafyofyontha ŵakuru ŵake wose na kulira, ndipo pamanyuma ŵabali ŵake ŵakamba kuyowoya nayo.
16 Makani ghakafika ku nyumba ya Farawo kuti: “Ŵabali ŵa Yosefe ŵiza.” Farawo na ŵateŵeti ŵake ŵakakondwa ŵakati ŵapulika makani agha.
17 Ntheura Farawo wakati kwa Yosefe: “Uŵaphalire ŵabali ŵako kuti: ‘Chitani ichi: Kwezgani katundu pa viŵeto vinu vyakuyegha katundu, na kuluta ku charu cha Kenani.
18 Mukatore awiskemwe na ŵamunyumba yinu, ndipo mwize kwa ine. Nizamumupani vinthu viwemi vya mu charu cha Eguputo. Ndipo muzamurya vyakunowa chomene vya charu ichi.’+
19 Nkhukutuma iwe kuti uŵaphalire kuti:+ ‘Chitani ichi: Torani magileta+ kufuma mu charu cha Eguputo kuti mukakwezgemo ŵana ŵinu na ŵawoli ŵinu, ndipo limoza mukakwezgemo awiskemwe na kwiza nawo kuno.+
20 Kufipa mtima na katundu winu yayi,+ chifukwa viwemi vyose vya mu charu cha Eguputo ni vinu.’”
21 Ŵana ŵa Israyeli ŵakachita ivyo ŵakaphalirika. Yosefe wakaŵapa magileta kuyana na umo Farawo wakayowoyera ndiposo wakaŵapa chakurya cha pa ulendo.
22 Yosefe wakaŵapa waliyose chakuvwara chinyake, kweni Benjamini wakamupa masiliva 300 na vyakuvwara vinyake vinkhondi.+
23 Awiske wakaŵatumira vinthu ivi: mbunda 10 izo zikanyamura vinthu viwemi vya ku Eguputo na mbunda zanakazi 10 izo zikanyamura tirigu, chingwa, na chakurya cha pa ulendo cha awiske.
24 Ntheura wakatuma ŵabali ŵake kuti ŵalutenge, ndipo apo ŵakanyamukanga, wakati kwa iwo: “Mungambananga yayi mu nthowa.”+
25 Penepapo ŵakanyamuka ku Eguputo, ndipo ŵakafika ku charu cha Kenani kwa wiskewo Yakhobe.
26 Ŵakaŵaphalira awiskewo kuti: “Yosefe wachali wamoyo ndipo ndiyo wakuwusa charu chose cha Eguputo.”+ Kweni Yakhobe wakati waka lwaha chifukwa wakaŵagomezga yayi.+
27 Ŵakati ŵamuphalira mazgu ghose agho Yosefe wakayowoya kwa iwo ndipo wakati wawona magileta agho Yosefe wakatuma kuti ghazakaŵatore, mzimu wa wiskewo Yakhobe ukamba kuweleramo.
28 Israyeli wakati: “Mbwenu nakhorwa! Mwana wane Yosefe wachali wamoyo! Nilutenge kuti nkhamuwone pambere nindafwe.”+
Tumizgani
Tumizgani
Genizesi 45
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=1&Chapter=45&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D1%26Chapter%3D45%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg